text:
sam.
14
mai
2011
ISOMO RYA MBERE
Igitabo cy’Ibyakozwe n’Intumwa (Intu 13, 26-33)
Mu isengero ry’i Antiyokiya ho muri Pisidiya, Pawulo araterura ati 26« Bavandimwe, mwaba urubyaro rwa Abrahamu cyangwa se mwaba abatinya Imana, ijambo ry’umukiro ni mwe ryohererejwe. 27Koko rero, abaturage b’i Yeruzalemu n’abatware babo birengagije Yezu ; maze mu kumucira urubanza, barangiza batyo ibyo abahanuzi bavuze bisomwa kuri buri sabato. 28N’ubwo batabonye impamvu n’imwe yo kumwicisha, basabye Pilato ngo amwice. 29Bamaze kurangiza ibyari byaramwanditsweho byose, bamumanura ku musaraba maze bamushyira mu mva. 30Ariko Imana yamuzuye mu bapfuye, 31amara iminsi myinshi abonekera abari barazamukanye na we kuva muri Galileya kugera i Yeruzalemu, ari na bo bahamya babyo muri rubanda kugeza na n’ubu. 32Natwe rero turabamenyesha iyo Nkuru Nziza : iryo Sezerano Imana yagiranye n’abasekuruza bacu, 33yararidusohoreje twebwe abana babo, igihe yazuraga Yezu nk’uko byanditswe muri zaburi ya kabiri ngo ‘Uri umwana wanjye, nakwibyariye uyu munsi.’ »
ZABURI (Zab 2, 1.7bc, 8-9, 10-11)
Inyik/ Mana ihoraho, Umwana wawe wazutse naguheshe ikuzo !
Ni iki gituma amahanga asakabaka,
n’imiryango ikajujura ibitagira shinge ?
Uhoraho yarambwiye ati « Uri umwana wanjye,
Jyewe uyu munsi nakwibyariye !
« Binsabe maze nguhe amahanga, abe umunani wawe,
n’impera z’isi zibe ubukonde bwawe.
Uzabamenaguza inkoni y’icyuma,
ubajanjagure nk’urwabya rw’umubumbyi. »
None rero bami, nimwumvireho,
Namwe bacamanza b’isi, mwisubireho !
Nimukeze Uhoraho mumufitiye icyubahiro,
Mupfukamire umwana we mudagadwa.
IBANGONDIRIMBO RIBANZIRIZA IVANJILI (Yh 14, 6. 9)
Alleluya Alleluya.
Yezu, Mwana w’Imana, uri Inzira, n’Ukuri n’Ubugingo.
Uwakubonye aba yabonye na Data.
Alleluya.
IVANJILI
+ Yohani (Yh 14, 1-6)
Muri icyo gihe, Yezu agiye kuva kuri iyi si ngo asange Se, abwira abigishwa be ati 1«Ntimugakuke umutima. Nimwemere Imana nanjye munyemere. 2Mu nzu ya Data hari ibyicaro byinshi ; iya bitaba byo mba narabibabwiye. Ubu ngiye kubategurira umwanya.3Nimara kugenda nkabategurira umwanya, nzagaruka mbajyane hamwe nanjye, kugira ngo aho ndi, namwe abe ari ho muba. 4Aho ngiye murahazi n’inzira yaho murayizi. » 5Tomasi aramusubiza ati « Nyagasani, tube tutazi aho ugiye, ukabona ko twamenya inzira dute ? » 6Yezu aramusubiza ati « Ni jye Nzira, n’Ukuri n’Ubugingo. Nta we ugera kuri Data atanyuzeho. »


c: text/html

text:
ven.
18
nov.
2011
ISOMO RYA MBERE
Igitabo cy’Umuhanuzi Daniyeli Dan, 1, 1-6.8-20
1Mu mwaka wa gatatu w’ingoma ya Yoyakimu umwami wa Yuda, Nebukadinetsari umwami w’i Babiloni atera Yeruzalemu, arayigota. 2Nuko Nyagasani amwegurira Yoyakimu umwami wa Yuda, hamwe n’igice cy’ibikoresho byo mu Ngoro y’Imana ; abijyana mu gihugu cya Shineyari maze abishyira mu nzu y’ibigirwamana bye. 3Umwami ategeka Ashipenazi, umutware w’inyarurembo ze, kuzana bamwe mu bana b’Abayisraheli bo mu bwoko bwa cyami cyangwa abakomoka mu miryango ikomeye; 4mbese abasore batarangwaho inenge kandi bafite n’uburanga, bigishijwe ubuhanga bwose, bakaba abahanga mu bumenyi n’abashishozi mu by’ubwenge, bakagira n’imbaraga ku buryo bashobora kuba mu nyarurembo z’umwami, kugira ngo bigishwe inyandiko n’ururimi by’Abakalideya. 5Umwami abagenera igaburo rya buri munsi, rizajya rivanwa ku biribwa bye bwite no kuri divayi yanywagaho. Ubwo bagenerwa kwigishwa imyaka itatu yose, yazashira bakabona gutangira imirimo y’umwami. 6Abo basore barimo Abanyayudeya, ari bo : Daniyeli, Ananiya, Misayeli na Azariya.
8Ubwo rero Daniyeli yiyemeza kutihumanya arya ku biribwa by’umwami, ananywa kuri divayi ye, yinginga umutware w’inyarurembo ngo amurinde ubwo bwandure. 9Imana iha Daniyeli kugira ubutoni kuri uwo mutware w’inyarurembo, amugirira impuhwe. 10Ariko umutware w’inyarurembo abwira Daniyeli ati « Ndatinya umwami, databuja, wabageneye ibiribwa n’ibinyobwa. Aramutse rero abonye munanutse kurusha abandi basore bo mu kigero cyanyu, ni jye umwami yahanisha urupfu ampora mwebwe.» 11Daniyeli ni ko kubwira uwari washyizweho n’umutware w’inyarurembo kurinda Daniyeli, Ananiya, Misayeli na Azariya ati 12« Ndakwinginze ngo ugerageze abagaragu bawe mu minsi cumi ; batugaburire imboga kandi baduhe n’amazi abe ari yo tunywa, 13hanyuma uzagereranye imimerere yacu n’iy’abasore barya ku biribwa by’umwami, maze uzategeke abagaragu bawe ukurikije ibyo uzaba wabonye. » 14Uwabarindaga yemera ibyo bari bamusabye, abagerageza iminsi cumi. 15Nyuma y”minsi cumi bari bameze neza kandi babyibushye, kurusha ba basore baryaga ku biribwa by’umwami. 16Kuva ubwo uwo murinzi akuraho ibiribwa bari baragenewe na divayi bagombaga kunywa, akajya abaha imboga. 17Abo basore uko ari bane, Imana ibaha ubumenyi n’ubujijukirwe mu byerekeye inyandiko n’ubuhanga ; ariko Daniyeli we akagira n’ubushobozi bwo gusobanura amabonekerwa n’inzozi.
18Igihe umwami yategetse ko bazabamuzanira kirangiye, umutware w’inyarurembo abageza kuri Nebukadinetsari. 19Umwami aganira na bo, maze muri abo basore bose ntihabonekamo abameze nka Daniyeli, Ananiya, Misayeli na Azariya. Nuko batangira imirimo y’umwami, 20yagira icyo ababaza ku byerekeye ubuhanga n’ubwitonzi, agasanga basumbye incuro cumi abanyabugeni n’abapfumu b’igihugu cye cyose.
INDIRIMBO (Daniyeli 3, 52, 53, 54, 55, 56)
Singizwa Nyagasani, Mana y’abasekuruza bacu.
Inyik/ Himbazwa kandi uratwe iteka ryose !
Nihasingizwe izina ryawe ritagatifu ryuje ikuzo.
Inyik/ Himbazwa kandi uratwe iteka ryose !
Singirizwa mu Ngoro y’ikuzo ryawe ritagatifu.
Inyik/ Himbazwa kandi uratwe iteka ryose !
Singirizwa ku ntebe yawe y’ubwami.
Inyik/ Himbazwa kandi uratwe iteka ryose !
Singizwa wowe umenya iby’ikuzimu.
Inyik/ Himbazwa kandi uratwe iteka ryose !
Singizwa wowe utetse ku bakerubimu.
Inyik/ Himbazwa kandi uratwe iteka ryose !
Singirizwa mu bushorishori bw’ijuru.
Inyik/ Himbazwa kandi uratwe iteka ryose !
IBANGONDIRIMBO RIBANZIRIZA IVANJILI (Mt 24, 42.44)
Alleluya Alleluya.
Nimube maso kandi muhore mwiteguye,
kuko mutazi umunsi Umwana w’umuntu azaziraho.
Alleluya.
IVANJILI
+ Luka (Lk 21, 1-4)
Muri icyo gihe, Yezu akaba arigishiriza mu Ngoro, 1yubura amaso abona abakungu bashyiraga imfashanyo zabo mu bubiko bw’amaturo. 2Abona n’umupfakazi w’umukene ashyiramo uduceri tubiri. 3Nuko aravuga ati « Ndababwira ukuri : uriya mupfakazi w’umukene yarushije abandi gutura. 4Kuko bariya bose bashyizemo amaturo avuye mu by’ikirenga, naho we yashyizemo ibyari bimutunze byose mu bukene bwe. »

robotstxt: allowed

filter: keep


text:
ven.
07
sept.
2012
ISOMO RYA MBERE
Igitabo cy’Umuhanuzi Izayi (Iz 35, 4-7a)
4Nimubwire abakutse umutima muti «Nimukomere mwoye gutinya ; dore Imana yanyu ije guhora abanzi banyu, ni cyo gihembo cyanyu. Iraje ubwayo kubakiza.» 5Nuko lmpumyi zizabone, n’ibipfamatwi bizumve. 6Abacumbagira bazasimbuke nk’impara, n’iminwa y’ibiragi itere urwamo rw’ibyishimo. Ubutayu buzavubukamo amasoko, n’imigezi itembe ahantu h’amayaga. 7aUbutaka butwika buzahinduka ikiyaga, akarere kishwe n’inyota kavubukemo amasoko y’amazi.
ZABURI (Zab 146 (145), 7, 8, 9ab-10bc)
Inyik/ Nzasingiza Uhoraho mu buzima bwanjye bwose.
Uhoraho arenganura abapfa akarengane,
abashonji akabaha umugati,
Uhoraho abohora imfungwa.
Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane.
Uhoraho arengera abavamahanga,
agashyigikira imfubyi n’umupfakazi.
Uhoraho ni Imana yawe,
uko ibihe bigenda bisimburana iteka.
ISOMORYA KABIRI
Ibaruwa ya Mutagatifu Yakobo Intumwa (Yak 2,1-5)
1Bavandimwe, ntimukitiranye kwikundira abantu bamwe n’ukwemera mufite muri Nyagasani Yezu Kristu wisesuyeho ikuzo. 2Koko rero niba mu ikoraniro ryanyu hinjiye umuntu ufite impeta za zahabu, wambaye neza cyane, hakinjira n’umukene wambaye imyenda y’ibishwangi, 3maze mukarangamira umuntu wambaye imyambaro myiza mukamubwira muti «Wowe icara muri uyu mwanya w’icyubahiro» naho umukene mukamubwira muti «Wowe hagarara hariya», cyangwa se «Wicare mu nsi y’akabaho nkandagizaho ibirenge byanjye», 4ubwo se ntimuba mwivanguye ubwanyu? Ntimuba se mubaye abacamanza b’ibitekerezo bifutamye? 5Nimwumve, bavandimwe nkunda! Mbese nyine, Imana si Yo yahisemo abakene muri iyi si, kugira ngo babe abakungahazwe mu kwemera, n’abagenerwamurage b’ingoma Imana yasezeranyije abayikunda?
IBANGONDIRIMBO RIBANZIRIZA IVANJILI (Mt4,23)
Alleluya Alleluya.
Yezu yatangazaga Inkuru Nziza y’ingoma.
Kandi agakiza umuryango we icyitwa indwara n’Ubumuga.
Alleluya.
IVANJILI
+ Mariko (Mk 7, 31-37)
Muri icyo gihe, 31Yezu ava mu gihugu cya Tiri yambukiranya igihugu cya Sidoni, agaruka ku nyanja ya Galileya yerekeje kuri Dekapoli. 32Nuko bamuzanira igipfamatwi kidedemanga, baramwinginga ngo amuramburireho ibiganza. 33Amuvana muri rubanda amujyana ahitaruye, ashyira intoki ze mu matwi ye, nuko acira amacandwe ayamukoza ku rurimi. 34Hanyuma yubura amaso ayerekeje ku ijuru, asuhuza umutima ati «Efata», bikavuga ngo «zibuka.»35Ako kanya amatwi ye arazibuka n’ururimi rwe ruragobodoka, maze atangira kuvuga neza. 36Maze Yezu abihanangiriza kutagira uwo babibwira, nyamara uko abihanangiriza, akaba ari ko barushaho kubyamamaza. 37Bagatangara cyane bakavuga bati «Byose yabikoze neza; atuma ibipfamatwi byumva n’ibiragi bivuga.»


text:
Ku rubuga rwa interineti infobebe bavuga ko mu gihe umugore atwite, ibiro agomba kwiyongera ku byo hari afite bitagomba kurenga hagati ya 12 na 13.
Mu gihembwe cya mbere cyo gutwita umugore agirwa inama yo kuba yagerageza akongera ikiro kimwe buri kwezi naho mu gihembwe cya kabiri asabwa kwongeraho ikiro 1,5. Mu gihembwe cya nyuma aricyo cya gatatu umugore utwite abagomba kwiyongera byibuze ibiro bibiri ku kwezi.
Ibyo umugore utwite akwiye kwitwararika ngo yirinde umubyibuho ukabije :
Mu mafunguro umugore utwite afata yirinda kurya ibiryo birimo amavuta menshi kuko bitera ibinure byinshi mu mubiri, bishobora no gutuma agira umuvuduko ukabije w’amaraso.
Ihatire kunywa amazi byibura uturahure ku munsi
Gerageza ufate ifunguro rya mugitondo ryiza kuko rikurinda gusonza cyane no kuguma kujya buri mwanya.
Nyuma yo gufata amafunguro, umugore utwite ashobora gukora urugendo rutoya, kandi rworoheje rutuma urwungano ngogozi (digestion) rukora neza, bityo ibiribwa umubyeyi yafashe bikamugwa neza.
Kujya mu minsi mikuru n’ahandi hantu ukeka ko bakugaburira wariye kugirango bikurinde kuza kurya byinshi.
Ni byiza kujya ku isoko guhaha umaze kugira icyo ufata kuko hari ubwo ushobora kujyayo ushonje ukagura ibyo utateganije kugirango ugeze mu mu rugo uhite ubirya.
Mu gihe uri gusangira n’abandi, ni byiza kurya witonze ubitekerezaho kuko hari igihe umugaore atwita agakunda kurya cyane ku buryo iyo abonye abo basangira ashobora gufata amafunguro arengeje urugero.
Ni byiza kurya inshuro zigera kuri enye ku munsi ariko kuri buri nshuro ugafata ifunguro ritarengeje urugero ngo bihere mu gifu.
Source : infobebe.com


text:
Burera: Perezida wa Njyanama yatangiye imirimo ye yizeza kugeza akarere ku iterambere
Bumbakare Pierre Celestin perezida mushya w’inama njyanama y’akarere ka Burera yatangiye imirimo ye ku mugaragaro tariki ya 29/03/2013 yizeza abaturage bo muri ako karere ubufasha mu  iterambere More...
Rwanda | Kamonyi: Hatangijwe gahunda y’itorero ku rwego rw’umudugudu
Kuri uyu wa 02 Kanama 2012, mu midugudu yose igize akarere ka Kamonyi, hatangijwe gahunda y’itorero ry’iguhu, aho abaturage bazakurikirana inyigisho z’umuco ushingiye ku Ndangagaciro na Kirazira More...


text:
UBURENGERAZUBA: Hari icyizere ko abahinzi n’aborozi bagiye gutinyuka kugana amabanki
Jabo Paul, S.E Intara y’Iburengerazuba we asanga abahinzi bishyize hamwe ari bwo barushaho kugira imbaraga Abahinzi n’aborozi bo mu Ntara y’Iburengerazuba baravuga ko bagiye gutinyuka bagakorana n’amabanki baka inguzanyo, kugira ngo barusheho gukora ubuhinzi n’ubworozi biri mu rwego rw’umwuga. Ibi ariko ngo bizashoboka impande zombi ni zirushaho kugirana ubufatanye, dore ko kugeza ubu hakiri kwitana ba mwana hagati y’amabanki cyangwa... Read More
BK iri gutanga umusanzu mu kongera umusaruro w’ibirayi
Nyuma y’uko hagaragaye ikibazo cy’igabanuka ry’umusaruro w’ibirayi ryatumye igiciro cyiyongera ku masoko, ubuyobozi bwa banki ya Kigali ishami rya Musanze, bwasanze imwe mu mpamvu itera icyo kibazo ari ubushobozi buke butuma ubuhinzi budakorwa uko bikwiye, maze biyemeza gushyiraho inguzanyo igenewe abahinzi. Iyi nguzanyo itangwa hagendewe ku mahame asanzwe agenga inguzanyo, ngo ifite umwihariko kuko itangira kwishyurwa ari uko umuhinzi amaze... Read More


text:
sam.
29
oct.
2011
ISOMO RYA MBERE
ISOMO RYO MU GITABO CY’UBUHANGA (Buh 4, 7 -15)
7Nyamara intungane, n’ubwo yapfa ikenyutse, izanezerwa,
8kuko ubukambwe bushimwa atari ugusaza cyane,
ntibunagereranywe n’ubwinshi bw’imyaka;
9ubuhanga ntiburindira ko imvi zimera,
ubuzima buzira amakemwa ni bwo bukambwe bukwiye.
10Intungane yanogeye Imana maze irakundwa,
ariko yimurirwa ahandi kuko yabanaga n’abanyabyaha.
11Yabavanywemo kugira ngo ikibi kitayiyobya ibitekerezo,
cyangwa kikaba cyagusha umutima wayo.
12Ni koko, uburindagize bw’ikibi buzimangatanya icyiza,
n’inkubiri y’irari ikayobya umutima uzira uburyarya.
13Uwageze ku butungane mu gihe gito
aba ashyitse ku busendere bw’imyaka myinshi.
14Umutima we wanyuze Nyagasani,
ari na cyo cyatumye asohoka bwangu mu ndiri y’abagome.
Abantu barabibonye ariko ntibabyumva;
ntibacengera mu mitima yabo ngo bazirikane
15 ko ineza n’imbabazi bihabwa abatowe,
kandi ko Nyagasani agirira impuhwe abatagatifu be.
ZABURI (Zab 129(128), 1, 3, 4, 5)
Barandwanyije kuva mu buto bwanjye,
- ngaho Israheli nibyivugire ! -
3 Umugongo wanjye bawuciyeho imihora,
boshye abahinga umurima.
4Ariko Uhoraho ntarenganya,
yacagaguye ingoyi abagome bambohesheje.
5Nibakorwe n’isoni abanga Siyoni bose,
maze bihinde basubira inyuma !
IVANJILI
+ Yohani (Yh 11,17-27)
17Yezu agezeyo, asanga Lazaro amaze iminsi ine mu mva. 18Kuva i Betaniya kugera i Yeruzalemu, hari nk’intera y’amasitadi cumi n’atanu. 19Hari haje Abayahudi benshi kwa Marita na Mariya kubahoza urupfu rwa musaza wabo. 20Marita yumvise ko Yezu aje, ajya kumusanganira, Mariya we asigara imuhira. 21Marita abwira Yezu ati «Mwigisha, iyo uba hano musaza wanjye ntaba yarapfuye. 22Ariko n’ubu ngubu, nzi ko icyo wasaba Imana cyose, Imana yakiguha.» 23Yezu ati «Musaza wawe azazuka.» 24Marita arasubiza ati «Nzi ko azazuka igihe cy’izuka ku munsi w’imperuka.» 25Yezu aramubwira ati «Ni jye zuka n’ubugingo ; unyemera, n’aho yaba yarapfuye, azabaho. 26Byongeye umuntu wese uriho kandi akanyemera, ntateze gupfa. Ibyo urabyemera ?» 27Marita ati «Yego, Nyagasani, nemera ko uri Kristu Umwana w’Imana waje muri iyi si.»


text:
Ubuyobozi bw’uyu Murenge wa Nzahaha mu Kagari ka Kigembe, Umudugudu wa Gihundwe, bwabyukiye mu rugo rw’umusaza n’umukecuru bivugwa ko ari abarozi tariki ya 3 Ugushyingo, nyuma y’aho abaturanyi bari baruteye bashaka kubagirira nabi.
Abaturanyi b’uyu muryango bawushinja kubarogera, harimo umugore w’uwitwa Habimana Damascene. Usibye abaturanyi ngo uyu musaza n’umukecuru ntibarebera izuba n’ababakomokaho.
Umwe mu baturage yagize ati “Mu kuvuka kwanjye numvaga ko uyu musaza n’umukecuru ari abarozi.”
Undi ati “Biyiciye abuzukuru, hari n’imfura yabo bishe. Bishe abana babo babaroga barabamara n’abacu barabica.Ubwo rero ni abicanyi, ni abarozi.”
TV1 dukesha iyi nkuru yavuze ko umuyobozi ushinzwe irangamimerere mu Murenge wa Nzahaha, Bigirimana Theoneste, afatanyije n’abaturage bakuye mu nzu y’uyu musaza n’umukecuru ibintu bitandukanye birimo ibimeze nk’ivu n’ibindi bimeze nka‘vidange’, bababaza ibyo ari byo bo bakavuga ko ari imiti gakondo bavurisha.
Uyu muryango wahakanye ko utaroga maze umukecuru agira ati “Ntabyo nemera ni ukuri kwa nyagasani, uvuga ko ndoga ku giti cye abinyemeze, ariko uwiteka atabunyemeza ndumva nta kibazo nubwo napfa none.”
Nyuma yo gukusanya ibisa n’ivu n’ibindi bimeze nka vidanje, umuyobozi ushinzwe irangamimerere mu Murenge wa Nzahaha yabasabye kurogora uwo bivugwa ko baroze bamubera ibamba, ahita afata umwanzuro wo kubitwika.
Abaturage bamaze kubona ko uyu mukecuru n’umusaza banze kurogora uwo bivugwa ko baroze, bahise batangira kubahondagura ibiti by’imyumbati, bakizwa n’ubuyobozi bwahise bubajyana kuri Sitasiyo ya Polisi ya Gashonga.
Umunyamabanga Nshingwabikorwa w’Umurenge wa Nzahaha, Ingabire Joyeux, yatangarije IGIHE ko icyatumye ubuyobozi bufata icyemezo cyo kujya mu rugo rw’aba bivugwa ko ari abarozi ari impamvu z’umutekano.
Yagize ati “Twari twamenye amakuru y’uko umwuka atari mwiza mu baturage, bituma dufata icyemezo cyo kujya muri ruriya rugo. Nyuma y’ibyabaye ejo ubu tugiye gukorana inama n’abaturage tubahumurize, abavuga ko barozwe na bo tubagire inama yo kujya kwa muganga.”
Magingo aya umukecuru n’umusaza bakekwaho kuroga baracyari mu maboko ya polisi ku mpamvu ngo z’umutekano wabo, mu gihe abo bivugwa ko barozwe na bo bacyirwaye.
Icyaha cyo kuroga giteganywa mu ngingo ya 144 y’igitabo cy’amategeko ahana ibyaha mu Rwanda, aho isobanura ko kuroga ari uguha umuntu ibintu bishobora kwica bwangu cyangwa bitinze, hatitawe ku byakoreshejwe cyangwa uko byahawe nyir’ukubigirirwa n’inkurikizi zabyo. Kuroga bihanishwa igifungo cya burundu.


text:
Ndashima Imana yandokoye muri Jenoside - Umugiraneza
Ndifuza kubagezaho mu ncamake uko narokotse Jenocide yakorewe Abatutsi. Mu w’1994 ubwo Jenocide yakorwaga ku mugaragaro nari mfite imyaka 18, ndi umukobwa w’ inkumi wiga mu mashuli yisumbuye. Icyo gihe nasengeraga mu idini Gatolika, ndi Umukarisimatike. Nize mu ishuri ry’Ababikira ryari ku Kibuye ho mu ntara y’Uburengerazuba, mpabonera uburere bwiza bwangiriye umumaro mu buzima kugeza uyu munsi.
Nakundaga gusenga cyane, ariko bimwe by’ idini bisanzwe n’ubwo muri jye harimo gukunda Imana. Mu w’1994 Imana yarandinze mu buryo bukomeye cyane, kuko aho nahungiraga hose napfaga kuhashingura ikirenge bagahita baza kwica Abatutsi. Abo twabaga twihishe hamwe bafataga ibihe byo gusenga cyane ngo Imana iturinde, jyewe nkabyanga nkababwira ko Imana yadukuyeho amaboko nta mpamvu yo gusenga.
Twari dufite umwana w’umurokore mu muryango twanganaga mu myaka, tukumva ko yasaze kuko yagiye mu barokore ari akiri muto nta cyo abuze. Mu bamusererezaga cyane nari ndimo. Muri Jenocide naramubwiraga nti “Senga wowe, jyewe nzazamuka ku ijipo yawe tujye mu ijuru.” Imana imuhe iruhuko ridashira kuko yaratashye muri ibyo bihe. Icyo gihe jyewe n’iyo nageragezaga gufata Bibiliya ngo nsome sinayumvaga, kuko nk’uko tubizi mu idini Gatolika tutatozwaga gusoma ibyanditwe byera. Ubwo rero kuko nari no mu gihe cya adolescence nahitaga nigira mu ndirimbo za Salomo ni zo numvaga cyane. Ibaze nawe indirimbo za Salomo muri Jenocide! Yesu azi byinshi kandi adufitiye amabanga menshi.
Muri Jenocide nageze aho mba nk’icyihebe, kuko byageze ubwo ntazi niba ari jyewe jyenyine usigaye cyangwa hari abandi. Gusa benshi bo mu muryango wanjye bari barangije kubica tukiri kumwe. Naje kwisanga i Gitarama ahantu ntazi, mu bantu ntazi nkajya njya kwitanga kuri bariyeri ngo banyice ariko ntibanyice nkongera nkasubira aho navuye gutyo gutyo… Ibaze nawe bariyeri y’i Kabgayi uko yari imeze!
Nyamara hari imirambo myinshi ‘ babaga bamaze kwica. Nta wankubise, nta n’uwampohoteye. Ndashima Imana yabikoze. Aha ni hamwe ijambo ry’Imana ritubwira ngo “Nunyura mu muriro ntuzashya kandi n’ibirimi byawo ntibizagufata” Yesaya 43:2. Igihe cyarageze umuntu andangira umurozikazi, njya kumushaka ngo angurishe uburozi arabunyima. Iyo mbyibajije n’ubu birandenga kandi sinasenganga rwose nari naranze Imana. Nyuma naje gushaka kwiyahura mu bundi buryo, uwo mugambi na wo Imana iwuburizamo.
Imana ni Urukundo! Yandinze ndi umunyabyaha, ndi Sawuli utoteza abarokore nkanabaseka. Ihabwe icyubahiro. Ijambo ry’Imana riratubwira ngo ituzi tutari twaba insoro mu nda za ba mama. Ni ko biri, kuko kuba yarandinze si uko narushaga abandi kwihisha cyangwa gukiranuka, ahubwo nari umunyabyaha wo kubabarirwa ni uko kImana yari ifite umugambi ku buzima bwanjye. Hari icyo yandemeye, ntaranavuka nari mu mugambi wayo. Aha ntimunyumve nabi ngo wenda muvuge muti se abandi bagiye bo ntibari mu mugambi w’Imana cyangwa ntiyabakundaga? Ni byo rwose, ariko umuririmbyi yararirimbye ati iminsi yo kubaho kwanjye Imana iyifite mu biganza. Bariya bagiye bari beza, bari intwari, bari inyangamugayo, bari bejejwe kandi Imana yarabakiriye.
Njya mbona abacu bagiye nk’uko Sitefano yagiye. Mu byakozwe n’intumwa 7:55 haravuga ngo “Ariko Sitefano yuzuye Umwuka Wera ararama, atumbira mu ijuru abona ubwiza bw’Imana na Yesu ahagaze iburyo bw’Imana, aravuga ati ‘Dore mbonye ijuru rikingutse, n’Umwana w’umuntu ahagaze iburyo bw’ Imana.’” Abamuteraga amabuye bari mu mubiri, ariko we yari mu mwuka ku buryo Imana yamurinze ububabare. Naho jyewe iyo nza gupfa mba nararimbutse, kandi umugambi w’Imana wari uko nyikorera nkazanabona ubugingo.
Njya nibaza ko wa mwana wo mu muryango wanjye witahiye yansengeye amasengesho menshi akaba ari yo yandinze, kuko yabonaga ndi uwo kubabarirwa. Imana iba irinda ijambo ryayo kugira ngo irisohoze. Ijambo ryayo riravuga ngo nidukizwa n’imiryango yacu izakizwa, ndagira ngo nkubwire ko nyuma ye ari jyewe ukijijwe mu muryango wacu. Mu by’ukuri mbona ko yigendeye nka Eliya akansigira umwitero we.
Ubwo rero Jenocide yaje kurangira ndarokoka, nsubira iwacu nsanga karabaye. Ariko ndashima Imana ku bo yabashije kurokora. Ubwo naje kujya kuba hanze kuva mu kwezi kwa munani 1994 nikomereza mu isi ndasayisha. Mu w’2005 ni bwo nakiriye Yesu nk’Umwami n’Umukiza, nganira n’umuntu kuri telephone. Nagarutse mu Rwanda, ngirirwa ubuntu bwo gusobanukirwa neza agakiza icyo ari cyo, njya mu nsengero no mu byumba by’amasengesho.
Ubu ndashima Imana kuko nyikorera uko nshobojwe nk’uko Pawulo yandikiye Tito ati “Icyatumye ngusiga i Kirete ni ukugira ngo utunganye ibyasigaye bidatunganye” Tito 1:5. Waba uri umucikacumu cyangwa utari we, niba ukiriho hari byinshi byashoboraga kuba byaraguhitanye nawe, nyamara Imana irakurinda. Iyi nyongezo twahawe rero tuzabazwa icyo twayikoresheje. Ni cyo gituma nguhugurira gukorera Umwami hakiri ku manywa.
Amahoro y’ Imana abane namwe.


text:
Wari uzi ko ibyiza biri imbere yawe?
Bene Data , sinibwira ko maze kugifata, ariko kimwe cyo nibagirwa ibiri inyuma, ngasingira ibiri imbere." Abafilipi 3:13-14
Mu minsi ishize, mu Itorero rya Bordeuax Rive Droite nagiriwe ubuntu bwo kwigisha ku nyigisho. Umukobwa muto witwa Debora Perraud mu iteraniro yandika umuvugo nifuza kubagezaho:
Ibyiza biri imbere yawe
Wicaye, uratekereza watwawe n’ibitekerezo bikuremereye, urareba inyuma ibyashize. Wareba hasi ukabona intege nke zawe. Urarota, ugasubira mu mateka yawe akomeza kugukomeretsa no kugutera intimba ubudasiba.
Siga inyuma reka ayo mateka yagukomerekeje akubuza gutera imbere! Reba amateka (souvenirs) zigenda zigaruka zigerageza kuyagira meza kugirango bitwikire ukuri.
Inyuma yawe hasige ibitaragenze neza, amakosa yawe, ibyaguhangayikishije imbere uhashyire imishinga wifuza kugeraho, Ubuzima bwawe, n’amasezerano.
Inyuma uhasige uburetwa, ubutayu, no guhunga
Imbere uhashyire ubwisanzure, kwagurwa, no gutera imbere.
Inyuma hasige ibitaragenza neza byose
Imbere uhashyire ubuzima bw’ubutsinzi ( Ibyo wifuza kugeraho).
Ese hari uguhitamo kumwe hagati yibyarangiye nibyo wifuza kubaka?
Waba ushaka kuguma mugahinda, mu buretwa bw’amateka mabi? Cyangwa uhisemo guhaguruka ugafata ingamba nshya ukagira icyo ukora?
Ibyiza biri imbere yawe ariko icyo utazi kiragutera ubwoba
Amasezerano ni ayawe ariko uko angana biguteye ubwoba ntuzi aho wahera Imana niba iri kumwe nawe uzatsinda witinya.
Abakomeye, ibihangange cyangwa ubuhangange bwabo ntacyo bizagutwara imitego n’ibikomere ntibizaguhagarika ntibizagukanga.
Imana yarasezenanije, nuko bimeze uzatsinda, ninde uzabirwanya ? (Niba iri mu ruhande rwawe umubisha ninde?).
Haguruka nonaha, fata ubuzima bwawe mu ntoki, itegura kurwana!
Ibagirwa ibyahise, ubura maso uyahange ejo hazaza hawe, byose bishobokera uwizeye.
Uyu munsi byuka haguruka, umunsi uracyeye ishime kandi uwunezererwemo, kuko imbere yawe, Imana umucyo wawe, ikumurikiye icyerekezo gishya
Ubutsinzi burahari, ibyiza biri ku muryango tera gusa intambwe imwe
Imana izakwinjiza muri icyo gihugu yagusezeranyije, muri ubwo buzima muri ibyo byiza byagenewe wowe gusa.
Isengesho
Mana nibagiwe ibyakera, nsingiriye ibiri imbere. Amen
Patrice Martorano
From Top Chretien


text:
Buriya amasezerano y’Imana abantu benshi bajya bibwira ko iyo yavuze iba yavuze (itakwivuguruza). Ariko uko ubyitwayemo bishobora gutuma isohoza ayo masezerano cyangwa se ikayareka ntiyasohoze.
Ndaka kuvuga ku mutambyi witwa Eli, yari afite amasezerano meza. Ariko umva uko havuga. Haravuga ngo “Bukeye haza umuhanuzi w’Imana, asanga Eli aramubwira ati “Uwiteka aravuze ngo ‘Mbese siniyeretse umuryango wa so, bakiri muri Egiputa mu buretwa bw’inzu ya Farawo? Sinamutoranije mu miryango yose y’Abisirayeli nkamugira umutambyi wanjye, akajya ku gicaniro cyanjye koserezaho imibavu, akajya yambara efodi imbere yanjye? Kandi sinahaye umuryango wa so, ibitambo byose by’Abisirayeli byokejwe mu muriro? None ni iki gituma mutera imigeri ibitambo n’amaturo nategetse kuntambirira mu nzu yanjye, ukubaha abahungu bawe kubandutisha, mukitungisha ibyiza byo mu bitambo byose by’ubwoko bwanjye bwa Isirayeli ngo muhonjoke?’ Ni cyo gitumye Uwiteka Imana ya Isirayeli ivuga iti ‘Ni ukuri nari navuze yuko ab’inzu yawe n’ab’inzu ya so bazajya bagendera imbere yanjye iteka ryose’, ariko none Uwiteka aravuze ngo: Ntibikabeho kuko abanyubaha ari bo nzubaha, ariko abansuzugura bazasuzugurwa. (1Samweli 2:27-30)”
Usomye aya magambo yose ndetse ukanayaragiza, Imana igenda ipangura ibyo yari yaramubwiye byose. Yaravuze ngo “abanyubaha nibo nzubaha ariko abansuzugura bazasuzugurwa” ntabwo rero amasezerano y’Imana utubahirije kuyubaha, no kuyitegereza, no kuyizera no kuyikiranukira yazasohora.
Erega ijambo gukiranuka cyangwa kugira mu mutima inzira zijya I Siyoni, ni ijambo rikomeye cyane. Mu bintu bitera Imana gukora, harimo no kuba yishimiye umuntu.
Amasezerano rero, ntabwo ari ntayegayezwa, ashobora guhinduka. Kubaha Imana ni fondation yo kugira ngo isohoze amasezerano yakuvuzeho. Ibyo yavuze ibasha kubihindura mu gihe utayubashye. Ntabwo rero wagendera ku masezerano gusa, ngo witware uko wishakiye, ngo ugire ibyo ubonye ngo wibwire ko itabihindura.


text:
Wari uziko ukeneye uwo mugendana mu rugendo rugana mu ijuru?
“Kandi ndababwira ukuri yuko ababiri muri mwe nibahuza umutima mu isi wo kugira icyo basaba cyose, bazagikorerwa na Data wo mu ijuru. Kuko aho babiri cyangwa batatu bateraniye mu izina rya njye, nanjye mba ndi hagati yabo.” Matayo 18.19-20
Reka turebe gato kuri iri sengesho Yesu yigishije abigishwa be gusenga: Nuko musenge mutya muti” Data wa twese[…] uduhe […] ibyo kurya byacu by’uyu munsi[…] uduharire imyenda yacu nkuko natwe twahariye abarimo imyenda yacu, ntuduhane mu bitwoshya, ahubwo udukize umubi […] Matayo 6.9-13
Ninde wumva mwafatanya gusenga buri munsi?
Nubwo bitaba twese ariko abenshi bagiye baca mu matsinda y’abantu bake cyangwa benshi yo gusenga, babashije kubona imigisha cyangwa imbaraga zibamo kuruta bamwe bakunda gusenga bonyine. Urugero rwiza rwo gusenga ni Yesu warutanze, we wasize atwerekereye kuri ririya sengesho. Gusengana n’abandi bifite imbaraga zikomeye.
Usomye ririya sengesho, ubona ko Yesu yabwiraga abantu benshi, yigishije abantu gusengera hamwe. Ibi ntibikuraho umwihariko wo kwihererana n’Imana, ariko bishimangira imbaraga mu masengesho abera bakoreye hamwe.
Akenshi iyo umuntu adafata igihe cyo kwegerana n’abandi ngo basengane arahomba, hari ubwo ushobora kuba ucitse intege ariko wagera aho abandi bari ukumva usubijwemo imbaraga, birashoboka ko wakwiyemeza gusenga wenyine nabyo nibyiza ariko biba akarusho iyo ufashe n’ikindi gihe ukegerana n’abandi mugafatanya gusenga.
Yesu niwe wavuze ati: “Kandi ndababwira ukuri yuko ababiri muri mwe nibahuza umutima mu isi wo kugira icyo basaba cyose, bazagikorerwa na Data wo mu ijuru. Kuko aho babiri cyangwa batatu bateraniye mu izina rya njye, nanjye mba ndi hagati yabo.” Matayo 18.19-20 ngizo imbaraga zo gusengera hamwe.
Wakwibaza uti: Mbese nakurahe umuntu tuzajya dusengana buri munsi? Birashoboka ko utarabigerageza cyangwa se ujya wumva nta n’icyo bikubwiye, ariko kubw’imbaraga bifite uhereye none warukwiriye gutangira kubyitoza.
Ushobora gufata inshuti zawe nke ugatangira ukazimenyereza wowe ubwawe, mukabwirana amasaha yo guhura mugasenga, nubwo bitafata umwanya muremure, uko mugenda muhura bizagera aho bikaba nk’umuco, aho niho muzasengerana, muzikorererana imitwaro, muzahugurana mbese uzabona akamaro ko gusengera mu itsinda uko iminsi izagenda ishira.
Ushobora no kuba guhuza abantu ntabyo ubashije ariko uzi ababigezeho wakwiyemeza gufatikanya nabo ukabegera mukajya musengana, cyane ko burya abateraniye hamwe mu mpano zitandukanye bungurana mu buryo bumwe cyangwa ubundi. Ubumwe bw’abana b’Imana bahuje umutima Imana ibukoreramo. Iyin nyandiko igamije kugukangurira kwegera beneso mugafanya urugendo rugana mu ijuru.
Burya n’ubusanzwe iyo ufite urugendo rurerure ugahuriramo n’abandi bagenzi mugenda muganira amakuru yarwo ntabwo unanirwa nk’iyo uri wenyine ngo wihugireho. Imana igushoboze mu izina rya Yesu, Amen.


text:
Kubera agaciro Abanyarwanda duha ibintu bimwe na bimwe mu muco wacu wa Kinyarwanda nk’ inka, amata, ingoma ariyo yari ikimenyetso cy’ubutegetsi bwa kera ndetse n’umwami ; hari amagambo agendanye n’ibyo bintu afite uburyo yavugwaga akagaragaza ako gaciro ibyo bintu byahabwaga mu muco.
Reka duhere ku magambo yakoreshwaga ku nka n’amata kugirango tuyibukiranye binashobotse tujye tunayakoresha kuko agaciro byahabwaga n’abakera ntaho kagiye.
Ayo magambo yakoreshwaga ku mata ni aya akurikira:
Amata yiriwe: Amirire
Amata yakamwe ako kanya agishyushye: Inshyushyu]
Amata yaraye ataravura: Umubanji
Amata yavuze: Ikivuguto
Amata y’Inka yimye: Amasitu
Aho batereka Amata: Ku Ruhimbi
Icyo bakamiramo: Icyansi
Icyo banyweramo Amata: Inkongoro
Icyo bacundiramo amata: Igisabo
Igipfundikizo k’ igisabo : Inzindaro
Icyo bavurugisha Amata: Umutozo
Gukura amavuta mu mata: Kwavura
Ikibumbe cyamavuta y’inka: Isoro
Kumena Amata ubishaka: Kuyabikira
kumena Amata utabishaka: Kuyabogora
Amata yakuwemo amavuta: Amacunda
Amata y’Inka ikimara kubyara : Umuhondo
Kirazira gupfobya Amata ngo uyite Uduta: Amata aba menshi cyangwa make.
Amwe mu yakoreshwaga ku nka ni aya akurikira:
Inzu y’Inka: Ikiraro
Inzu y’Inyana: Uruhongore
Ikiziriko cy’Inka :Injishi
Kuzirika Inka :Kujisha Inka
Gutangira Gukama: Kwinikiza
Kurangiza Gukama: Guhumuza
Inka itagikamwa: Inka yatetse
Ibyo Inka yituma : Amase
Ikirundo cy’amase:Icukiro
Amase yumye:Igisheshe
Inkari z’inka: Amaganga
Kotesha inka: Gucanira Inka
Gutwita kw’Inka: Guhaka cg gufata
Kurongorwa kw’inka: Kwima
Inka ntirya :irarisha
Ubwatsi Inka ziraramo: Icyarire
Kujya kurisha: Kwahuka
Kujyana inka kunywa amazi: Gushora
Gukura amase y;inka mu rugo: Gukuka
Inka itarabyara ariko nkuru : Ishashi
Inka yabuze urbyaro: Ingumba
Ubwatsi bahanaguza inka : Inkuyu, abandi babwita Inkuyo
Kujyana inka kwima : Kubangurira
Kubuza inyana konka igihe nyina ikamwa: Kwimira
Kureka inyana ikabanza konka mbere yo gukama : Kuretesha
Inka yiteguye gukamwa : Kureta/Yarese
Inka yiteguye kwima irarinda (Kurinda)
Inka ijyanwa gusaba umugeni: Inkwano
Inka ikomoka ku nkwano igahabwa iwabo w”umuhungu : Indongoranyo
Guha umuntu inka : Kumugabira
Inka ihabwa uwaguhaye inka : Inyiturano
Inka yirutse igasiga abashumba : Gutana
Inyana ikivuka: Umutavu
Kuruhuka kw’Inka imaze kunywa mbere yo gusubira kurisha : Kubyagira
Aho inka zibyagira: ku Ibuga
Kungurana ibitekerezo kuri aya magambo bifasha cyane cyane abana bari kubyiruka muri iyi minsi; kugirango babashe kumva amagambo uburyo yakoreshwaga kera ku bintu Abanyarwanda bahaga agaciro kurusha ibindi , tunirinda ko hazagira uwo bongera kubaza ngo :’ese amata aturuka he?"ngo asubize ngo: "Amata aturuka ku igare".
Uwaba afite n’andi tutavuze yatwandikira akayatwoherereza kugirango dukomeze kungurana ibitekerezo no guhugurana biganisha mu gusigasira umuco ndetse n’ururimi rwacu rw’Ikinyarwanda kuko ariyo nkingi ya mbere y’umuco wacu wa Kinyarwanda. Nahubutaha tuganira ku magambo yakoreshwaga ku Mwami ndetse no ku Ngoma nk’ikimenyetso cy’ubuyobozi bwo ku Ngoma ya Cyami.


text:
Ayo magambo mwatura!
‘’Ururimi ni rwo rwica kandi ni rwo rukiza, Abarukunda bazatungwa n’icyo ruzana.’’Imigani 18:21
Mu bintu nasanze bigora mu buzima, ni ukuvuga amagambo akwiriye mu gihe cyayo!
Ni ayahe magambo musohora mu kanwa kanyu iyo ibintu byagoranye ? Muri Bibiliya, Yakobo agereranya ururimi rwacu n’ingashya ntoya. Nubwo ari ruto cyane, rushobora kuyobora umubiri wose . Mbese ukuntu rugoye kugenga ! Mbese ukuntu bigora kumenya guhitamo amagambo meze aho kuvuga ibyo utabanje gutekereza !
Birasaba kwitonda cyane kugira ngo umuntu abashe kuvuga ibintu bizima mu bihe byo kugeragezwa, muri cya gihe ubona ibintu byose byacitse. Ariko ababasha kuganza ururimi rwabo ni nabo bashobora kuyobora neza ubuzima bwabo.
Ni ayahe magambo musohora mu kanwa iyo byakomeye ?Hari ubwo mwatura amagambo meza yuzuye kwizera, cyangwa mwemera gutegekwa n’amarangamutima mabi aturuka mu mutima imbere akigaragariza mu magambo asenya ?
Iyi nyandiko nto nibakangurire kwita cyane ku magambo yanyu. Ibyo muvuga n’uburyo mwitwara mu gihe ibintu bikomeye, ni byo bigaragaza abo muribo n’urugezo muriho mu mwuka, kuruta kuba mu rusengero igihe kinini.
IMPUGURO Y’UYU MUSI
Mwite ku rurimi rwanyu n’amagambo mwatura. Mwibuke ko ariyo bikoresho byubaka ubuzima bwanyu.
Joyce Meyer


text:
Itangiriro 32:23
"Abyuka muri iryo joro, ajyana n’abagore be bombi n’inshoreke ze zombi n’abana be uko ari cumi n’umwe, yambuka icyambu cya Yaboki. Arabajyana, abambutsa uwo mugezi, yambutsa n’ibyo yari afite byose. Yakobo asigarayo wenyine. Haza umugabo aramukiranya, bageza mu museke ".
Mu ijoro nibwo Nehemiya yazengurutse umurwa wa Yerusalemu mu gitondo ashyira ingabo mu byiciro...
Mu ijoro nibwo yosuwa yahuye n’Umugaba w’ingabo;
Mu ijoro nibwo Yakobo yahawe Leya nubwo mu gitondo atamwishimiye ariko muri Leya niho hakomotse intare yo mu muryango wa Yuda;.
Nubwo ijoro akenshi ribabaza ariko rimwe na rimwe Imana iraryifashisha mu guhindura amateka ya benshi.
Nize byinshi ku ijoro rya Yakobo:
1. Mu ntangiro, iri joro ryasaga nk’andi majoro yaribanjirije ariko n’ubwo amajoro asa ntabwo ari amwe.
2. Iri joro ryatangiye ari ijoro ryo kubababara, ijoro ryo kubura abo akunda, ryo kwiganya mwene se, ryo gukira ikibazo cyangwa gutsindwa nacyo ariko siko byarangiye. Ntutinde ku buryo amajoro atangira, utegereze uburyo azarangira!
3. Ntawigeze akiranya Imana ku manywa cyangwa nijoro ariko mu ijoro ryagenwe Yakobo yakiranije Imana aranesha (32:29). Ijoro ryo kunesha rirakwegereye!
Ndakwifuriza ijoro ry’impinduka, ijoro ryo kunesha ibigukiranya!
Fidèle Masengo, Umushumba Foursquare Church Kimironko masengof@yahoo.fr


text:
Urwenya: Iyo wikurugutuye haryoherwa iki
Iyo wikurugutuye haryoherwa iki
Umwana w’ amatsiko menshi kurusha aya Setako, yabajije nyina ati : "Mama iyo abantu bakora imibonano mpuzabitsina, birabaryohera ? Nyina ati ihorere wa mwana we ntubizi. Umwana arongera ati : “Ni inde uryoherwa cyane kurusha undi ? Nyina aramusubiza ati : "Mwana wanjye iyo wikurugutuye niki kiryoherwa ? Ni urutoki cg ni ugutwi ?" Umwana aryumaho, aba amenye uko ibintu biteye.
Shyiraho Igitekerezo!
Subscribe to: Post Comments (Atom)


text:
Bimwe mu biranga ba Angelique
Angelique ni umukobwa uba ari mwiza, uzi kwitetesha, uzi kwiyitaho aba yumva umurebye yamusanisha n’izina rye.
Akunda kwisanzura no kwigenga, yanga umuntu umushyiraho igitutu dore ko ubuzima bwe aba ashaka kuburinda ibyamutesha umutwe byose.
Ni umuntu ukunda umurimo ariko urangwa no kugira umutima woroshye ku buryo ashimishwa kandi akababaza n’utuntu duto.
Akunda kuba mu b’imbere, ntabwo aba ashaka ko ibikorwa bye bitagaragara cyangwa ngo byitiriwe abandi.
Bitewe n’uko aba adashaka gutsindwa, Angelique hari ubwo usanga azi gutegeka aho kugira ngo ibintu bye bipfe.
Akunda gutembera, kujya mu birori kwishimana n’inshuti no gusangira nazo ndetse no kwidagadura.
Mu rukundo arihangana , usanga koko imico ye mu budahemuka wayijyanisha n’izina rye ry’imico imeze nk’iya malayika.


text:
Inkuru dukesha Ikinyamakuru Izuba Rirashe iboneka no k’urubuga rwa interinete rwa www.e-sante.fr, avuga ko igisura ari imboga zuzuyemo intungamubiri, n’ubwo bamwe batazi ko ziribwa.
Aya makuru avuga ko ku bagabo bagira ikibazo cyo gucika intege kare mu gikorwa cy’imibonano mpuzabitsina, igisura ari umuti mwiza wo kwiyongeramo akabaraga, uretse n’ibyo kandi kikaba kigabanya rubagimpande ku bayirwara.
Ubushakashatsi bwakozwe ku gisura bwagaragaje ko gikize mu butare bwa feri, butuma amaraso agira ibara ry’umutuku, bityo kikarinda kubura amaraso mu mubiri.
Igisura gikungahaye kuri Phosphore isohora imyanda mu mubiri, ikagaburira ingingo n’ubwonko, gikungahaye kandi kuri Magnesium igira akamaro mu maraso no mu magufa, ndetse gikize kuri Calcium na Silisiumu bitera amagufa gukomera, umutima ugatera neza n’ubwonko bugatera neza.
Ubwo bushakashatsi bugaragaza ko igisura gituma umuntu abasha kwihagarika neza kigatuma n’imyanda isohoka neza mu ngingo, ibyo akaba ari byo bituma gikiza rubagimpande, impyiko no kuribwa mu ngingo.
Igisura gitera amaraso kwiyongera kuko cyongera fer mu maraso, kikagira na chlorophyle nyinshi, kandi kikongera imbaraga z’abarinzi b’umubiri.
Ubushakashatsi bwerekana ko igisura cyubaka kandi kigashyushya udutsi duto, kigahagarika imyuna, aho ukoresha agatambaro gafite isuku, maze ukagashyira mu mazi y’igisura, warangiza ukagashyira mu izuru riva imyuna.
Igisura gishobora kandi no gukamya amaraso aturuka muri nyababyeyi ndetse kinifashishwa n’abakobwa kimwe n’ababyeyi bagira imihango iva cyane.
Igusura kandi kivura korera, kuribwa mu nda, macinyamyambi n’impiswi, kigabanya isukari mu mubiri, bityo nacyo kibarirwa mu miti ifasha guhangana na diyabete ndetse igisura cyongera amashereka, bityo gikenerwa cyane n’ababyeyi bonsa.
Imyororokere
Igisura ni imboga zuzuye umuti n’intungamubiri
Inkuru dukesha Ikinyamakuru Izuba Rirashe iboneka no k’urubuga rwa interinete rwa www.e-sante.fr, avuga ko igisura ari imboga zuzuyemo intungamubiri, n’ubwo bamwe batazi ko ziribwa.


text:
Gatsibo: Barishimira ibyo VUP yabagejejeho
Abaturage b’Umurenge wa Gatsibo mu karere ka Gatsibo barishimira ibyo bamaze kugeraho babikesha imiyoborere myiza. By’umwihariko barashima ko VUP yabakuye mu bukene, imibereho yabo ikaba igenda irushaho kuba myiza, iterambere rikaba ribageraho uko bwije n’uko bukeye.
Ubu ni ubuhamya bwa bamwe mu baturage b’uyu Murenge ubwabo, berekana ibyo bagezeho babikesha VUP, ngo ntibashobora gutezuka na rimwe kuri iyo nzira
Mutuyeyzezu utuute mu Kagali ka Mugera ni umwe muri aba baturage, asobanura icyo VUP yamugejejeho yagize ati:â€Mbere nahingiraga amafaranga, ariko ubu nanjye nsigaye nkoresha abakozi mu mirima, abandi bakahirira amatungoâ€.
Mutuyeyezu ni umupfakazi, avuga ko yari umukene, ariko ngo aho VUP igereye mu murenge wa atuyemo yageze kuri byinshi. Ngo mu mwaka wa 2009 yahawe inguzanyo y’amafaranga ibihumbi mirongo itandatu (60.000Frs), ayakoresha mu kuvugurura ubuhinzi bw’urutoki.
Ngo yari asanganywe insina zizwi ku izina rya Gashara , izi zikaba insina zigira imibyare myinshi ihekeranye, zikera udutoki duko cyane, ku buryo usanga mu by’ukuri nta cyo zishobora kugeza kuri bene zo.
Avuga ko iyi nguzanyo yayikoresheje mu kurimbura ziriya nsina za gashara, no gutera insina zera ibitoki biribwa, n’izera iby’imineke, zizwi ku izina rya poyo. Ngo izi nsina zera ibitoki bishimishije, muri rusange igitoki cy’inyamunyu kiringaniye akaba akigurisha amafaranga 2000.
Nubwo atagaragaza neza imibare y’urwunguko abona mu buhinzi bw’uru rutoki, avuga ko yabashije kwishyurira abana amafaranga y’ishuri, umwe akaba yararangije amashuri yisumbuye mu mwaka wa 2012, babiri bakaba biga mu mashuri yisumbuye.
Nyakana Oswald Umunyamabanga Nshingwabikorwa w’umurenge wa Gatsibo, avuga ko VUP yazanye impinduka nziza zigaragara ku mibereho myiza y’abaturage; hatanzwe imirimo ihemberwa ku baturage bakennye, mu mwaka wa 2008 wonyine hakaba haratanzwe akazi ku bantu 1120.
Ngo hanatanzwe inguzanyo zo gukoresha mu mishinga isaga igihumbi y’ubuhinzi, ubworozi, n’ubucuruzi buciriritse. Yemeza ko imishinga yose yazaniye inyungu ikomeye abaturage, akanemeza ko hari ingero nyinshi z’aho abacuruzaga ubuconsho ku mutwe bagiye babona igishoro cyo gukora butiki, abataragiraga imirima bakaba barayiguze, n’ibindi byinshi.
Umurenge wa Mwendo utuwe n’abaturage basaga 26.354. Uyu mubare ukaba waravuye mu ibarura rusange ry’abaturage n’imiturire ryo mu mwaka wa 2012.
Inguzanyo zatanzwe na VUP mu murenge wa Gatsibo mu gihe cy’imyaka itatu (2009-2012) zakoreshejwe mu mishinga 1247 y’ubuhinzi, ubworozi, n’ubucuruzi buciriritse.
Inguzanyo zose zatanzwe zigera kuri 114 168 000 Frs, naho imibare itangwa n’abahagarariye VUP mu murenge wa Mwendo ikaba igaragaza ko kugeza ubu abaturage 215 bavuye mu cyiciro cy’abatindi nyakujya n’abakene, bakaba barinjiye mu cyiciro cy’abifashije.


text:
Kuri uriya munsi uzaba kuwa 24 Nzeri 2016, i San Francisco muri Leta ya California imwe mu zigize Leta Zunze Ubumwe za Amerika, hazabaho igice cyo kumurika bimwe mu bigize ibirango 13 by’umuco Nyarwanda.
Ibiranga umuco Nyarwanda harimo indangagaciro z’ibanze z’Umunyarwanda, ubucuzi, ubuhinzi, kwenga, ubworozi, ububoshyi, ububumbyi, ubwikorezi, imyambarire, ububaji, imitako n’imitamirizo, imbyino, uburezi gakondo n’imyemerere.
Muri iki gikorwa hazamurikwa ibitabo n’ibindi bihangano Nyarwanda bibumbatiye umuco. Biteganyijwe ko hazabaho n’ibiganiro byihariye ku bana n’urubyiruko, aho bazavuza ingoma, bagacuranga inanga, bakavuza ikondera, bakivuga, bagasakuza n’ibindi.
Amafoto ya bimwe mu birango ndangamuco Nyarwanda bizamurikwa


text:
Kamonyi: Ku munsi w’umuganura, buri mudugudu wa Ruyenzi wamuritse imihigo wagezeho
Mu kagari ka Ruyenzi ho mu murenge wa Runda, umunsi w’umuganura wizihirijwe mu mudugudu wa Nyagacaca ahahuriye abaturage b’imidugudu itanu igize aka kagari, maze abakuru b’imidugudu na bamwe mu baturage bamurikira rubanda imihigo bagezeho n’iyo ateganya kugeraho.
Umunyamabanga Nshingabikorwa w’akagari ariwe â€Rushingwangerero†yahamagaraga abakuru b’imidugudu akabasaba kuvugira mu ruhame ibyo bagezeho n’ibyo bateganya. Bose bagaragaje ibyagezweho ku bufatanye n’abaturage.
Uretse imihigo yo gukora imihanda, gufasha abatishoboye, ubwisungane mu kwivuza byahuriweho n’imidugudu yose, hagaragayemo n’imihigo y’umwihariko nk’umudugudu wa Rugazi wageze ku muhigo wo kugira itsinda ry’urubuga nkoranyambaga (groupe whatsapp), abenshi mu baturage bahuriraho.
Mudugudu wa Rubumba ufite umwihariko wo kuba warageze ku muhigo wo kwicungira umutekano, uwa kibaya wari ufite abaturage badafite ubwiherero none ngo wabigezeho hejuru ya 90%, umudugudu wa Nyagacaca wahigiye gucana kuri Rondereza none ngo abenshi bafite izubakishije amakaro, naho mu mudugudu wa Nyabitare bahigiye kugira ishuri ritsindisha 100% none babigezeho.
Aba bakuri b’imidugudu biyemeje n’ibindi bikorwa bazageraho birimo ubwisungane mu kwivuza no kugeza amashanyarazi mu duce atarageramo, babanza kubaza abaturage niba bazabibafashamo barabibererera.
Si abakuru b’imidugudu gusa bamuritse imihigo bagezeho ahubwo hari n’abaturage bagaragarije bagenzi ba bo umusaruro wavuye mu mirimo ya bo ya buri munsi kandi biyemeza kuzawongera mu mwaka utaha. Bagahirwa Marceline yatangaje ko yahigiye gusarura ibiro 300 by’ibishyimbo akaba yarabibonye kandi yiyemeje ko umwaka utaha azabikuba kabiri.
Rwandenzi Epimaque, umunyamabanga nshingwabikorwa w’akagari ka Ruyenzi, ahamya ko iyi gahunda yo guhiga bagaragaza ibyo bagezeho n’ibyo biyemeje kuzageraho, ifasha mu gukangurira abaturage guha no kwita ku ikaye y’imihigo. Ati “ubu buri wese agiye guharanira kugira icyo ahiga. Atari kwa kundi umuyobozi agenda agasiga agakaye mu rugo ngo bashyiremo imihigo, yazasubirayo agasanga ntacyo banditsemoâ€
Depite Mukandekezi Petronilla wifatanyije n’abanyaruyenzi gusangira umuganura w’umwaka wa 2015, yasobanuriye abaturage ko ibyo abayobozi bahiga bifitiye akamaro igihugu cyose, ku bw’iyo mpamvu akaba abasaba gufasha abakuru b’imidugudu kugera ku mihigo biyemeje.
Uretse imihigo, kwizihiza umunsi w’umuganura byaranzwe n’ubusabane no gusangira, abana bagaburirwa umutsima w’amasaka n’ibishyimbo birimo imboga basomeza amata.


text:
Yerekanye ko abafite ubumuga bashobora gukora bakiteza imbere
Semasaka Jean Marie Vianney utuye mu Murenge wa Remera Akarere ka Ngoma, avuga ko n’ubwo afite ubumuga bw’akaguru, bitamubujije gukora ngo yiteze imbere.
Avuga ko yanze kwicara ngo asabirize, agahitamo kwiga kuboha ibiseke.
Nyuma y’imyaka 11 abikora, avuga ko amaze kwiteza imbere kandi yanabera urugero benshi mu bafite ubumuga, bacyumva ko babeshwaho no gutega amaboko.
Agira ati” Ubu ntunze umuryango w’abantu barindwi, kandi dutuye mu nzu nziza yacu yubakishije isima, ifite ibirahure ndetse n’inzugi z’ibyuma. Byose mbikesha kuboha”.
Semasaka avuga ko atihereranye ubuhanga afite mu kuboha uduseke. Amaze kubyigisha abagore 60 n’abagabo bane nabo bafite ubumuga, kugirango nabo bikure mu bukene.
Musabyimana Valentine umwe mu bagore yigishije, avuga ko byamutangaje kubona umugabo uzi kuboha uduseke, kugera naho abyigisha abagore bakagombye kuba babizi.
Yagize ati”Kubona uyu mugabo aboha ibiseke bitwereka ko ntawukwiye gusuzugura akazi.
Ubu nta mwana wanjye ukirukanwa ku ishuri ngo yabuze minerval. Ubu naguze ihene, mpahira urugo mbese uyu mwuga waramfashije cyane”.
Semasaka n’abo yatoje umwuga ubu bamaze kwibumbira muri Koperative bise “ Nawe urashoboye” bakomeje kwiteza imbere babikesha umwuga wo kuboha uduseke.


text:
Mu gihe umuyobozi w’akarere ka Ngoma Nambaje Aphrodise, mu bihe bitandukanye yagiye agaragaza ko abatuye aka karere bakora amasaha make bikaba byaba impamvu y’ubukene, bamwe mu batuye aka karere ntibemeranya nawe.
Ubwo Perezida wa Repubulika Paul Kagame yasuraga akarere ka Ngoma, umuyobozi w’aka karere Nambaje Aphrodise yamugaragarije ko hakiri imbogamizi z’uko abaturage bari mu bukene, bitewe n’impamvu zirimo no kuba bakora amasaha make.
Icyo gihe yagize ati:“Haracyari ikibazo cy’uko abaturage bacu bakora amasaha make ku munsi, ikigereranyo ku murimo w’ubuhinzi ni amasaha atatu, naho ku yindi mirimo ni amasaha arindwi.”
Ubushakashatsi ku mibereho y’abaturage buherutse gukorwa bwagaragaje ko akarere ka Ngoma kaza mu turere 10 dukennye mu gihugu, kari ku mwanya wa 9.
Abaturage baganiye n’Imvaho Nshya, batangaje ko batumva impamvu umuyobozi w’aka karere avuga ko bakora amasaha make, mu gihe mu mirimo bakora yiganjemo ubuhinzi, iyo ibihe byagenze neza beza bakanasagurira amasoko, ibi ngo bikagaragarira ku mamodoka usanga acicikana ava mu mujyi wa Kigali aza guhaha muri aka karere.
Mukabahizi Fortunée, umuhinzi-mworozi wo mu murenge wa Rurenge, uvuga ko ugereranyije imiriro itandukanye asabwa gukora akomatanyije nko guhinga, gutekera abana, kwahirira amatungo n’indi, atabasha kubara amasaha akora ku munsi.
Yagize ati:“Iki gihe turimo ntabwo ari icyo gukina, umuhinzi abyuka saa kumi n’imwe nta n’icyayi twe tunywa ukajya mu murima kugeza saa sita, niba ufite inka ukayahirira, ukayiha ubwatsi, guteka, ikigoroba tukajya gutera imbuto.
Muri Ngoma turakora, imodoka ziza hano kugura imyaka ni nyinshi cyane.Kandi burya umukozi wa leta uba wicaye ku ntebe ntiwamugereranya n’umuhinzi uhinga ibyuya bikabira, kuvuga ngo dukora amasaha make, sinabyumva kuko burya n’ibihe bigutoza gukora cyane.”
Undi muturage ukora ubuhinzi bw’inyanya na we yagize ati:“Iyo nagiye guhinga inyanya, mva mu rugo saa kumi n’ebyiri ubwo saa sita nkataha, hanyuma saa munani nkongera nkagaruka mu kazi, buriya umuntu uhinga inyanya ntabwo ajya yicara mu rugo, ni ukwirirwa ukoramo.
Ibyo rero byo kuvuga ngo dukora amasaha make, simbyemera kuko muri iyi minsi umuntu aba akora uko ashoboye ngo atere imbere.”
Aba baturage bagaragaza ko nubwo bitabira umurimo, muri aka karere hagaragara imburamukoro n’ibirara biba bishaka kubeshwaho n’ibyo abandi bavunitse bahinga, bagasanga ari byo bishobora kuba bituma muri aka karere hagaragara ubukene bukabije kuri bamwe.
Akarere ka Ngoma gatuwe n’abaturage basaga ibihumbi 380, ubushakashatsi ku mibereho mu ngo ECV ya 4 bwagaragaje ko 19% by’abaturage bako bakennye cyane, naho 46.8% bakaba bakennye muri rusange.
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Uyu munsi ukaba urangwa n’inzenya n’amashyengo binyuze mu kubeshya.
Ni mu gihe hasigaye amasaha make ngo itariki 1 Mata 2015 igere, ikinyamakuru Izuba Rirashe kikaba cyakusanyije amakuru y’inkomoko y’uwo munsi.
Uwo mugenzo wakomotse mu Bufaransa icyo gihe kuri kalendari yitiriwe Julien, bafashe italiki ya 25 Werurwe(umunsi wasozaga umwaka) yo mu wa 1564 bayimurira ku italiki 1 Mata.
Iyo tariki ya 1 Mata ntiyaje kwemerwa n’umwami Charles wa kane, yemeza ko umwaka uzajya utangira ku ya 1 Mutarama nk’uko byari bimeze mu bindi bihugu ku isi.
Hari abataramenye ko iyo tariki yanzwe bakomeza kugendera mu kigare bakawizihiza, baza no kwitwa abarwayi bo mu mutwe cyangwa abatazi ubwenge.
Abantu bakomeje kwizihiza impera z’icyumweru mu mwaka mushya ku ni ukuvuga 1 Mata babonwaga ko ari ibigoryi.
Kwizihiza umunsi wo kubeshya bitandukana bitewe n’igihugu runaka ariko icyo ibihugu bihuriyeho ni ugusaba imbabazi kubera kugira abandi bantu ibigoryi.
Muri icyo gihugu kandi bawise "Poisson d’Avril” cyangwa ifi ya Mata, babifata kimwe n’ifi ikiri nto kuko iba yoroshye kuyiroba.
Uwo munsi waje kubaka amateka ku isi uhindurwa uwo kubeshya kuko hari Abafaransa babeshywe ko amatariki yahindutse, bamwe bagakomeza kubyizihiza batazi ko wanzwe.
Ku ya 1 Mata abantu barabeshyanya, hakaba n’ibitangazamakuru bimwe na bimwe bivuga amakuru y’ibinyoma, ariko nyuma bikayanyomoza, bitewe n’uko biba bishaka gutebya.
Izuba Rirashe


text:
Ni iki gitindije ububyutse busesuye? Pastor Antoine
Mu minsi ishize nafashe igihe gihagije cyo gusenga kuko nifuzaga kuva muri icyo cyumba mfite imbaraga Imana yadusezeranyije ngo dusohoze umurimo wayo.
Abantu bamwe bishimira uko bari n’aho bageze mu bugingo bwabo ariko njye numva nkiri kure y’aho nagombaga kuba ngeze. Nonese ba Petero naba Paul ko basengaga abarwayi bagakira, ubu njye ngeze he muri urwo rwego? Ntumbwire ngo ibyo byari ibyo mugihe cyabo, cyangwa ngo undeme umutima ngo n’ubu biriho.
Jye meze nka Gideoni aho yabazaga Malaika w’uwiteka ngo :” Mutware, niba Uwiteka ari kumwe natwe, ni iki gituma ibyo byose bitubaho? N’imirimo ye yose itangaza iri he, iyo ba Sogokuruza batubwiye ngo:” Uwiteka niwe wadukuye mu Egiputa”? None se ko abantu bacu bamazwe na SIDA, izo mbaraga ziri he ngo tubasengere bakire?
Wenda wambwira ngo hari abakira? Ba bandi bashakisha iyo gihera ngo baze batange ubuhamya nabwo bumeze nk’ikinamico? Kuki se Imana itaduha ibitangaza birenze ibyo Yesu yakoraga ko aribyo yadusezeranyije? Wenda uransubiza nka bamwe ngo ibitangaza yavugaga ni uko abantu benshi bazakizwa? Yee, nabyo ndabishaka, ariko bakizwe kandi bakire!
Ko byombi yabikoraga se kuki nakwemera igice cy’ibyo yadusezeranije? Ibyo aribyo byose njye nemera ko Umugambi w’Imana ku bwoko bwayo ari uko:” dukura tukagera ku rugero rushyitse rw’igihagararo cya Kristo” (Abefeso 4:13). Reka rero nkomeze mbibwirire icyo Imana yansubije.
1. Icyo gihe Imana yampishuriye ngo:” izo mbaraga ntazo nzaguha, kuko umunsi naziguhaye nzaba nkuciriye urubanza rwo gupfa. Kuko ntuzarya,ntuzaryama,ntaho uzashobora kujya kubera umubare w’abantu bazaba bashaka ko ubakoraho.”
Ushobora kwibaza ngo Imana yabimubwiye ite? Uzayegere nawe ugire icyo uyibariza, buri muntu igira uko ivugana nawe! Bamwe ibabwirira mu bice bya Bibliya ,abandi barerekwa,abandi bararota, abandi bumva amajwi,abandi ibaha ibitekerezo bikaza ari ibisubizo by’ibyo babajije. Icyo nkubwira ni uko ibyo Imana yansubije nabitekerejeho ngasanga koko ari ukuri.
Ese uwaba afite ubushobozi bwo kurambika ibiganza ku barwayi bagakira, bagakira by’ukuri Atari bya bindi byacu tubanza guhendahenda indwara yatunanira tukavuga ko ari uko abantu batizeye, urumva yazongera kugira n’umunota wo kurya? Urumva yazongera no gusinzira?
2.Icya kabiri Imana yampishuriye yagize iti:” Ese izo mbaraga uwaziguha washobora kuzikoresha mu buryo bukwiriye ntiwishyire hejuru y’abandi ngo ushake ko bakwimika bakagutangarira n’ibyubahiro byinshi? Ese washobora guca bugufi ufite ubushobozi bungana butyo? Ese icyubahiro cyannjye ntiwacyigarurira bikakuviramo umuvumo? ”
Ndibwira ko Imana itabeshya kuko nanjye nzi neza ko ubwirasi buba mu mutima wanjye (nubwo abantu benshi batabubona). Niba tuzabona imbaraga z’Imana tukazigumana , tuzakenera guca bugufi gukomeye, ndetse no gukiranuka ngo tutagurisha iyo mpano nka Simoni w’Umukonikoni wumvaga azajya ayikoresha akabona inyungu ( Ibyakozwe n’Intumwa 8:18-24).
Ikindi ni uko n’uwo munsi Imana iduhaye izo mpano twajya tuzigurisha mu bundi buryo. Ngira ngo icyatumye Yesu adaturisha amaturo mu “ Biterane” bye ni uko yangaga ko bazakeka ko agurisha impano ze!! Kuko we yari afite impano nyinshi kandi zidashidikanywaho.
3.Icya gatatu Imana yanyeretse ni uko buri mukristo mw’Itorero nawe agomba gutangira gusengera abantu bose bamwegereye, ari abo baturanye,ari abo bakorana,bose akabahesha umugisha kandi akabasabira ngo bamenye Imana kandi agashaka uburyo bwose yabageza aho bazumva ubutumwa.
Icyo gihe nibwo tuzaba twasohoje bya bindi Paulo yabwiraga Timoteo ngo:” irya mbere ya byose ndaguhugurira kwingingira abantu bose, no kubasengera no kubasabira no kubashimira : ariko cyane cyane abami n’abatware bose, kugira ngo duhore mu mahoro tutabona ibyago, twubaha Imana kandi twitonda rwose.
Ibyo nibyo byiza byemerwa imbere y’Imana umukiza wacu, ishaka ko abantu bose bakizwa bakamenya ukuri )Timoteyo 2:1-4).Gusengera abantu bose ,gusengera abayobozi no kubasabira umugisha bizatuma tugira amahoro kandi bizatuma bamenya ukuri kandi bakizwe.
Ntabwo ndi butinde ku kamaro ko gusenga mu guhindura abantu,kuko hari ahandi nabivuzeho. Ese nawe waba wifuza ko Itorero rigira imbaraga muri ino minsi turimo? Suzuma umutima wawe mbere na mbere niba iriya ndwara y’amacakubiri ntayo utunze muri wowe.
Ese waba uri muri ba bantu bibwira ko ubuntu bw’Imana bufungiye mu Itorero ryabo, ko nta bandi bakizwa uretse bo gusa? Ubwo ucyeneye kwihana kuko icyo ni cyo kimenyetso cy’iyo ndwara.
Ese ujya ugira ishyari iyo wumvise irindi Torero ryakoze ikintu cyiza rikunguka abakizwa? Vugisha ukuri imbere y’Imana, niba umutima wawe ujya ugira iryo shyari kuko n’icyo ni ikimenyetso cya ya ndwara.
Ese ukunda kwigisha ukavuga ukuntu Itorero ryanyu ari igitangaza (nubwo uribonamo ibyaha )? Ihane kuko icyo nacyo ni ikimenyetso cy’iyo ndwara. Niba Itorero urimo rimeze neza shima Imana ariko wibuke ko n’ariya afite intege nke ari muri :” BRIGADE” za Yesu!!!
Umunsi Brigade zose zatangiye gukorana ,Yesu azahabwa icyubahiro kandi Itorero rizahabwa umugisha.Hari benshi bashobora kumva nandika gutya bati :” Uyu nawe agomba kuba ari muri ba bandi bashaka ya Rukusanya y’amadini izaza mu gihe cya nyuma!”
Reka nguhumurize.Iyo rukusanya nanjye sinyemera kandi Imana ntiyemera. Ubumwe Imana ishaka ntabwo ari bwa bundi buvuga ngo buri muntu wese afite icyo yizera , ngo icya ngombwa ni uko twese tuvuga Imana!!
Oya ni Ubumwe bw’abemera Kristo nk’umucunguzi wabo, bakemera kumwumvira muri byose nk’Umwami wabo, bakemera kugengwa n’ijambo rye muri byose. Imana ntabwo ishaka ko tuba umwe ngo dukore igitorero (ikidini) kinini.
Imana ibahe umugisha mwinshi.


text:
Gahongayire yari amaze igihe azenguruka muri Amerika aho yakoreye ibitaramo muri muri Leta zigera kuri cumi n’imwe. Yagiyeyo nk’umwe mu bahanzi bakomeye batumiwe mu giterane cya ‘Rwanda Christian Convention’.
Kuri iki Cyumweru tariki ya 6 Ugushyingo 2016 Aline Gahongayire yagiye mu rusengero rwa Foursquare Church ku Kimironko ashimira Imana kuko ariho yamusubirije ko ‘yabonye ibyangombwa bimwemerera kujya muri Amerika’.
Gahongayire uherutse gutandukana n’umugabo we Gahima Gabriel yashimangiye ko urugendo yakoreye muri Amerika Imana yarumuhereyemo umugisha kuko ngo ‘yamukomeje yogeza ubutumwa bwiza muri leta yagiyemo zose’.
Yagize ati “Ndashimira Imana ko yampaye Visa, nayisengeye ku cyumweru iboneka ku wa Kabiri. Imana yabanye nanjye muri USA , mu ngendo zose nakoreye muri leta cumi n’imwe, yarandinze kandi nkomeza kuvuga ubutumwa kugeza ngarutse.”
Uyu muririmbyi yavuze ko mu byo yishimiye cyane mu rugendo yakoreye muri Leta Zunze Ubumwe za Amerika ngo yasanze Abanyarwanda bagifite agakize mu gihe abenshi muri iki gihugu bakavuyemo.
Ati “ Nashimishijwe n’uko tugifite agakiza, hariya biragoye ndakurahiye n’abakajyanye[agakiza] ntabwo bakigafite ariko ndashima Imana ko yagendanye nanjye ibyo nasabye Imana byose narabibonye.
Nyuma yo kuva muri Amerika, Gahongayire yavuze ko yagiyeyo atagambiriye kuzabona inyungu y’amafaranga ahubwo ko yashakaga kwifatanya n’ubwoko bw’Imana mu guhimbaza agasohora ibimurimo.
Yagize ati “Nagiye muri Leta zigera kuri cumi n’imwe, nakoze ibitaramo, nahakuye ubufatanye n’abandi bahanzi ndetse n’abatunganya indirimbo bakomeye. Intego yanjye cyane yari uguhimbaza Imana ikindimo kigasohoka […] Inyungu y’amafaranga ntabwo ari yo yari intego yanjye cyane.”


text:
Ujye utumbira Yesu wenyine!
Nuko natwe ubwo tugoswe n’igicucu cy’abahamya bangana batyo, twiyambure ibituremerera byose n’icyaha kibasha kutwizingiraho vuba, dusiganirwe aho dutegekwa twihanganye., dutumbira Yesu wenyine, ari we Banze ryo kwizera kandi ari we ugusohoza rwose , yihanganiye umusaraba ku bw’ibyishimo byamushyizwe imbere ntiyita ku isoni zawo, yicara iburyo bw’intebe y’Imana. (Abaheburayo 12:1-2)
Uyu mwanditsi amaze kwandikira Abaheburayo no kubereka abantu b’ibyitegererezo cyangwa se intwari zo kwizera yongeraho ngo ubwo tugoswe n’abahamya bangana batyo, mbega nta rwitwazo dufite ahubwo dukwiye kwiyambura ibituremerera byose n’icyaha kitwizingiraho vuba.
Hari igihe umuntu akizwa kandi akumva koko yakoze uko ashoboye ariko akaba afite icyaha iteka uko agiye mu ntege nke kimuganza akisanga yagikoze, mbese vuba mbere y’ibindi ariko nubwo bimeze bityo Ijambo ry’Imana ryatweretse intwari zabyitwayemo neza zitubera abahamya hanyuma natwe dusabwa kwiyambura ibituremerera kugira ngo dusiganirwe aho dutegekwa kandi twihanganye,ikindi tugatumbira Yesu kandi wenyine.
Ijambo gutumbira rifite ubusobanuro bwihariye buvuga guhanga amaso, umuntu utumbiriye ushobora kumunyura iruhande ntabimenye ashobora guca ahantu imvura yaguye akabimenya aharenze, none Yesu ngo tumutumbire wenyine, ushobora kwicara mu nama ukaza gutumbira umuntu runaka cyangwa ikintu runaka iyo umaze kumutumbira umutima n’ubwenge byose bimuhugiraho kuburyo utwarwa bavuze ngo bakome amashyi ushobora kwikanga, umuntu utumbiriye nta kindi atekereza keretse aho atumbiriye gusa akahashyira ubwenge n’ibitekerezo n’umutima byose, ikindi ni uko iyo utumbiriye ikintu urushaho kubona ibyo utajyaga ubona ugasobanukirwa birenze.
Hari ibintu byinshi umuntu yatumbira ariko gutumbira Yesu wenyine nta kindi umubangikanyije nta kindi wabinganya kuko nibyiza cyane kandi bigira umumaro mwinshi. Hariho umuntu witwa Koruneliyo ngo yari umutware w’umunyadini akubahana Imana n’abo mu rugo rwe bose, agira n’ubuntu bwinshi ikindi agasenga ubudasiba, aza kubona Malayika w’Imana yinjiye iwe aramuhamagara hanyuma Koruneliyo aramutumbira, aramutinya aramubaza ati ni iki mwami? Malayika aramubwira ati gusenga kwawe n’ubuntu bwawe bizamukiye kuba urwibutso imbere y’Imana.Ibyakozwe n’intumwa (10:1-4)
Ikirema cyahoraga gisabiriza ku irembo ryitwa Ryiza cyatumbiriye Petero na Yohana kihavana gukira ( Ibyak 3:5-7)
Mwenedata ujye utumbira Yesu kandi umutumbire wenyine umuririmbyi (388) yaravuze ngo nutumbira Yesu uzasa na we, bose bazamenya ko ubana nawe hanyuma umusaruro ni uko bazareka ubugome bagafata umwanzuro wo kwitaba Yesu.
Guhanga Yesu amaso ukamutumbira bifite umumaro, mu bibazo byawe bya buri munsi ujye utumbira Yesu wenyine abe ari we wiringira kuko ni we nshuti nziza kandi arusha abandi bose kudukunda naho inshuti zose zakureka Yesu ntajya ahemukira abo abakunda, Amen


text:
Ubusanzwe Karate ni umukino uhuza abarwana baterana ingume n’imigeri uneshejwe kubera kuzahazwa n’amakofe ya mugenzi we akaba aratsinzwe.}
Aha ni na ho Uwamariya ashingira agereranya ingo zibanye mu makimbira aho abashakanye bahora barwana n’amashuri ya Karate.
Uwamariya avuga ko ibibazo byinshi byakirwa mu karere bishingiye ku makimbirane mu miryango bigatuma, aho kugira ngo imiryango yiteze imbere ahubwo isubira inyuma.
Agira ati “Uhura n’umwana wamubaza ngo ni uwa he akagira isoni kuko iwabo zirara zishya, cyangwa abayeyi be ari abasinzi agatinya kuvuga ko avuka muri bene abo”.
Abagore ngo birengagiza uko barambagijwe bagasuzugura abagabo
Umuyobozi w’Akarere ka Muhanga, Uwamariya Béatrice, avuga ko abashakanye bakagombye kubahana bakanibuka uko bitwaraga igihe barambagizwaga, kuko bituma basubiza amaso inyuma bakabasha kwibuka ko hari ingeso cyangwa imyitwarire y’abagabo idashobora guhinduka kandi itagize icyo itwaye urugo.
Urugero atanga ni abagore barambagijwe n’abagabo banywa inzoga ariko abo bagore bagera mu ngo bagatangira kwinubira abagabo babo ngo banyweye inzoga kandi igihe barambagizwaga batarigeze binuba.
Agira ati “Umugabo yaje kukurambagiza unywa iza yose, ariko kuko wari ukuze ntiwamwanga, akaguhobera imisaya yombi akaguha n’akabizu ntiwagira icyo uvuga none ugeze mu rugo yakwegera ngo ibiyoga wanyweye biri kunukira! Burya wakabaye waramubwiye ko wanga urwo rwagwa akishakira undi”.
Uwamariya avuga ko hari abagore bahinduka abagabo kuko bagenda bashaka kugira aho babarizwa aho kujya kubaka, nyamara ngo bagombye gukunda abagabo babo batitaye ku ngeso zabo kuko umugabo aba ashaka kwitwa umutware.
Iby’abagabo bakunda ngo babigaragaza mbere ku buryo kubihindura ugeze mu rugo rwabo bisaba kugenza gake, byaba ngombwa abona na we koko ko akubangamiye yabireka cyangwa hakabaho n’izindi mpamvu z’urugo zituma abireka.
Abagore batambitse igisobanuro cy’uburinganire bita inshingano zabo
Uwamariya akomeza avuga ko hari abagore bikanze uburinganire bagata inshingano zabo kuko bakeka ko ari umwanya wo kwiganzura abagabo cyangwa kubakandamiza kuko babifitiye uburenganzira, nyamara ngo hari abo bihinduka bikabagwa nabi bagakubitwa.
Agira ati “Abagore batambitse uburinganire, usanga bavuga ngo nkoraho mpamagare Polisi, cyangwa gitifu bakujyane, aho gushyira ku murongo ibyo mu rugo.”
Avuga ko ubundi abagore ari ba mutima w’urugo, bityo bakagombye kumenya icyo abagabo babo bakunda n’ibyo banga.
Agira ati “Mwa bagore mwe burya abagabo banga umwanda, bakunda ibintu biri ku murongo, ntibakunda abavugira mu rusaku, ntabwo muzumvikana n’abagabo mubasakuriza”.
Ati “Ngaho nawe umugabo aratashye yajya kwicara akicara ku cyahi cy’umwana gitose, inkoko ziratotora, injangwe zihagaze ku meza; ahita yisubirira mu kabari ngo asange byagiye ku murongo.”
Abagabo badahahira inga nta batware babarimo
Burya ngo “ukoma urusyo akoma n’ingasire”, ngo hari n’abagabo usanga bishimira gusesagura umutungo w’urugo bitwaje ko ari abatware, nyamara mu ngo zabo rukinga babiri, (abo mu rugo bicwa n’inzara), ibyo ngo bituma hari abagore bahitamo guhangana n’abagabo babo kuko baba babacura.
Uwamariya avuga ko abagore badakunda ingo zishonje nubwo ngo baba bataraznywe no kurya. Ngo baba bifuza kubona ingo zabo zirimo ibikenewe byose, mu gihe byaba byabuze bakamenya impamvu n’uburyo bwo kubishaka, bitandukanye no kuburara ukaryamana n’umugabo wahaze.
Agira ati “Abagabo muri abatware na Bibiliya irabivuga, ariko umutware uragiye izashukuye nta mutware uba amurimo! Urataha wanyweye iza yose ngo uri umutware, iwawe bicwa n’inzara, ubwo se uri umutware nyabaki, uri umutware wa nta kigenda! Zeru”!
Nyuma y’impanuro za Meya hari abagabo biyemeje guhinduka
Uwitwa Kanani Elie avuga ko iwe mu rugo umugore amusuzugura yitwaje ko ari we ufite ubushobozi kuruta umugabo bagahora bashanwana.
Agira ati “Iwanjye umugore ntabwo tubanye neza, ntabwo twubahana, umugore aba yashyize umutwe hejuru akerekana ko nta gaciro mfite”.
Kanani avuga ko kubera impanuro za Meya uwamaliya hari byinshi agiye guhindura iwe mu rugo, kuko hari aho usanga abashakanye basa nk’abagera aho bakibagirwa inshingano zabo. Agira ati “Njyewe ibyanjye mbigize ibanga ariko hari ibyo numvise ngiye guhindura iwanjye”.
Naho Dushimimana Alexis avuga ko nubwo abanye neza n’umugore we, hari abagabo n’abagore bose bajya mu kabari bagira ibyo bapfa bakarwanirayo kuko baba badafite ubushobozi bwo kwigenzura.
Agira ati “Mu ngo zimwe mbona usanga abagabo basinze ari bo bataha baserera, cyangwa ugasanga nk’abagore bagiye mu kabari bataha bagasanga umugabo yageze mu rugo bakarwana tukajya gukiza”.
Bamwe mu bagore bemera ko gusakuriza abagabo bitubaka urugo
Uwitwa Uwamariya Josephine avuga ko gucira bugufi umugabo ari byo bitumye yubatse urugo rukomeye akagaya abagore biterara hejuru imbere y’abagabo babo.
Agira ati “Njyewe nahisemo gucira bugufi umugabo wanjye ni byo binyubakiye, na Bibiliya irabivuga umugabo ahora ari umugabo”.
Yongeraho ko impanuro z’Umuyobozi w’Akarere hari byinshi zimufashije bijyanye no kubahana k’umugabo n’umugore, kandi ko iyo umugore yitondeye umugabo bishyira kera akamuhindura ya myitwarire mibi akayireka.
Umuyobozi w’Akarere ka Muhanga, Uwamariya Beatrice, avuga ko agiye gushyiraho gahunda akagari ku kagari akadusura akaganira n’abaturage bagacukumbura ikihishe inyuma y’amakimbirane mu miryango, nka kimwe mu bibazo bihungabanya umutekano kandi kigakenesha imiryango kitaretse no kuyisenya.


text:
ven.
18
févr.
2011
ISOMO RYA MBERE
Intangiriro y’igitabo cya Mwene Siraki (Sir 1, 1-10)
1Ubuhanga bwose bukomoka kuri Uhoraho, kandi buhorana na we ubuziraherezo. 2Umusenyi wo ku nyanja n’ibitonyanga by’imvura, cyangwa iminsi y’ibihe byose, ni nde washobora kubibarura?3Ni nde wapima ubuhagarike by’ikirere n’ubugari bw’isi, agasobanukirwa n’inyenga, nkanswe ubuhanga? 4Ubuhanga bwaremwe mbere ya byose, ubwitonzi buhangwa kera na kare. 6Ni nde wahishuriwe imizi y’ubuhanga? lbanga ry’imigambi yabwo ni nde wigeze arimenya? 8Umunyabuhanga ni umwe kandi aratinyitse cyane, ni Utetse ku ntebe ye y’ubwami: 9Uhoraho ni we ubwe waburemye, arabwitegereza, arabusesengura mu biremwa bye byose, 10mu binyamubiri byose, akurikije ubuntu bwe, kandi abusendereza no mu bamukunda bose.
ZABURI , Zab 93 (92), 1ab, 1c-2, 5
Inyik/Uhoraho Mana yacu,
mbega ngo izina ryawe riramamara ku isi hose!
Uhoraho ni Umwami, yisesuyeho ubuhangare,
Uhoraho yambaye ububasha, yarabukindikije.
Isi yarayishinze arayikomeza.
Intebe yawe y’ubwami yashinzwe ubutajegajega,
Uriho kuva kera na kare!
Ibyo waduhishuriye ni amanyakuri;
lngoro yawe ikwiranye n’ubutungane,
Uhoraho, uko ibihe bizahora bisimburana.
IBANGONDIRIMBO RIBANZIRIZA IVANJILI (2 Tim 1, 10)
Alleluya Alleluya.
Yezu Kristu Umukiza wacu yatsinze urupfu,
maze atangaza ubugingo abigirishije Inkuru Nziza.
Alleluya.
IVANJILI
+ Mariko (Mk 9,14-29)
Muri icyo gihe, Yezu na Petero na Yakobo na Yohani 14baza basanga abandi bigishwa be, maze babona ikivunge cy’abantu kibakikije, n’abigishamategeko bajyaga impaka na bo. 15Rubanda rwose bakimurabukwa barahomboka, maze biruka bajya kumusuhuza. 16Arababaza ati «Icyo mujyaho impaka na bo ni iki?» 17Umwe muri rubanda aramusubiza ati «Mwigisha, nakuzaniye umwana wanjye wahanzweho na roho mbi y’ikiragi. 18Iyo imweguye imutura hasi maze akazana urufuro, agahekenya amenyo kandi akagagara. Nasabye abigishwa bawe kuyirukana ntibabishobora.»
19Arababwira ati «Yemwe bantu b’iki gihe mutemera! Nzabana namwe kugeza ryari? Nzabiyumanganya mpereze hehe? Nimunzanire uwo mwana.» 20Baramumuzanira. Roho mbi ikibona Yezu icugusa umwana cyane, yikubita hasi, arigaragura azana urufuro. 21Yezu abaza se ati «Hashize igihe kingana iki agirwa atya?» Se aramusubiza ati «Kuva mu bwana bwe. 22Incuro nyinshi yamuroshye mu muriro no mu mazi kugira ngo imwice; ariko niba hari icyo ushobora, tubabarire udutabare!»23Yezu aramubwira ati «Ngo niba hari icyo ushobora … ? Erega byose bishobokera uwemera!» 24Aka kanya se w’umwana arangurura ijwi ati «Ndemera! Ariko komeza ukwemera kwanjye guke!»
25Yezu abonye abantu baza banigana, akabukira roho mbi avuga ati «Wowe roho mbi umubuza kuvuga no kumva, ndagutegetse: va muri uwo mwana kandi ntukamugarukemo ukundi.» 26Roho mbi ivuza induru, icugusa umwana cyane, imusohokamo. Nuko uwo mwana amera nk’uwapfuye, ndetse bituma abantu benshi bavuga ngo «Yapfuye!» 27Naho Yezu amaze kumufata ukuboko, aramuhagurutsa, umwana arahagarara. 28Yezu yinjiye mu nzu, abigishwa be bamubariza ahiherereye bati «Kuki twebwe tutashoboye kuyirukana?» 29Arabasubiza ati «Buriya bwoko bwa roho mbi, nta kindi gishobora kubwirukana usi bye isengesho.»


text:
Umuhanzikazi Liliane Kabaganza uririmba indirimbo zihimbaza Imana arasaba abagore bagenzi be bakora umurimo w’Imana kudaharira umwanya wabo amasengesho gusa, ahubwo bakibuka ko bafite inshingano zikomeye zo kwita ku muryango wabo kuko na wo bazawubazwa n’Imana. Umuhanzikazi Kabaganza avuga ko abadamu bakora umurimo w’Imana bashobora gufasha benshi ndetse n’umuryango wabo kugarura abantu kuri Kristo ariko kandi akabibutsa ko abavuga “Mwami Mwami” ... Read More »
Author Archives: Valentin Twiringiyimana
Iyo watanze ituro ntufite uburenganzira bwo gukurikirana ibikorwa n’imirimo yaryo – Pasiteri Jean Bosco Nsabimana
Umushumba w’itorero “ Patmos of Faith Church ”, rifite icyicaro ku Muhima, Pasiteri Nsabimana Jean Bosco arasaba abakristo kudakurikirana ibikorwa n’imirimo y’ibyo batuye mu nzu y’Imana kuko bibakururira umuvumo ; akanasaba bamwe mu bashumba kujya begera ababatanze mu murimo kugira ngo babahe umurongo mwiza wo kugenderamo. Ni amagambo yatangarije ikinyamakuru Ibyishimo.com kuri uyu wa gatanu ubwo twaganiraga ku bijyanye no ... Read More »
Umwigisha wo muri Isirayeli yatangaje ko Yesu azagaruka mu mwaka wa 2022
Umwigisha wo muri Israyeli yatangaje ko Yesu azagaruka mu mwaka wa 2022 ubwo inyenyeri ebyiri zizagongana zigatanga urumuri rugaragara ku isi. Umwigisha witwa Yosef Berger w’i Yerusalemu yashingiye ku bushakashatsi byakozwe n’abagendera mu byogajuru bahamya ko inyenyeri ebyiri zizagonganira mu kirere mu mwaka wa 2022 zigatera urumuri rwinshi cyane ruzaba rugaragarira abari mu isi. Berger yavuze ko mu kinyejana ... Read More »
Umujinya w’Imana n’uwa Satani byombi birarimbura ariko bikora mu buryo butandukanye – Pasiteri Desire Habyarimana
Pasiteri Desire Habyarimana yasobanuye byinshi ku mujinya w’Imana n’umujinya wa Satani asaba abakristo kwirinda kugira ngo batagerwaho n’umwe muri iyo mijinya kuko yombi irimbura, ahubwo abakangurira guhungira muri Yesu kuko harimo ubuntu n”imbabazi nyinshi. Pasiteri Desire yatangiye asobanura iby’umujinya wa Satani aho yawutandukanyije n’uw’Imana. Yagize ati : “ Ari umujinya w’Imana n’uwa Satani byombi birarimbura. Ariko uburyo bikora buratandukanye. Reka ... Read More »
Donald Trump yatangaje ko azakoresha Bibiliya ebyiri mu muhango wo kurahirira kuyobora Amerika
Mu irahira rye kuri uyu wa gatanu, Perezida mushya wa Leta Zunze Ubumwe za Amerika, Donald Trump azakoresha Bibiliya ebyiri : iya mbere ni iy’uwigeze kuyobora iki gihugu Abraham Lincoln, iya kabiri ni iyo yahawe na nyina nk’impano igihe yari akiri umwana. Akoreshejeje urukuta rwe rwa facebook rwitwa, Trump yerekanye Bibiliya yahawe na nyina ashimira abakristo mu ruhare bagize mu ... Read More »
Intumwa y’Imana Paul Gitwaza yatangiye inyigisho izavuga ku bintu 12 abakristo basabwa gukora
Umushumba w’itorero rya Zion Temple Celebration Centre ku isi, Apotre Paul Gitwaza yatangije inyigisho y’Ijambo ry’Imana rikubiyemo ibintu 12 abakristo basabwa gukora. Ni inyigisho yahaye umutwe ugira uti : “ Kureka Yesu agakora imirimo ye.” Dore ibyo bintu 12 azibandaho muri izi nyigisho. 1. Ugukuraho igisenge ku bwa Yesu. Aha ngaha, umukozi w’Imana yatangiye yibanda ku bintu bimwe bishobora kubera ... Read More »
Pasiteri Majyambere arasaba abakristo gusoma ijambo ry’Imana bakarisobanukirwa kugira ngo birinde kuvana ibikomere mu matorero
Umushumba mukuru w’itorero “ Umuriro wa Pentekote mu Rwanda”, Pasiteri Majyambere Joseph aratangaza ko abakiristo benshi bashobora kugira ibikomere mu matorero basengeramo bitewe n’uko hari abashumba b’amatorero bafashe Bibiliya uko bishakiye ndetse bamwe bakazirura bimwe mu byo ibuzanya gukora. Pasiteri Majyambere avuga ko mu nsengero n’amatorero menshi hagaragaramo abenshi bagakwiye gufasha umukumbi w’Imana, ariko ugasanga aho kubayobora ku Mana bateza ... Read More »
Kuri jyewe iyo nta buntu buhari, umuntu agenda agwingira buhoro buhoro – Musenyeri Filipo Rukamba
Musenyeri Filipo Rukamba asanga abadafite umutima wo kwitanga no gutanga batazaronka byinshi, ariko abafite uwo mutima bo bazongererwa. Akibutsa abakristu ko igipimo ugereyemo abandi ari cyo na we uzagererwamo, kandi ko bakwiye kurangwa n’ubuntu bwaranze Kristu. Ni amagambo yatangaje mu kiganiro yagiranye n’ikinyamakuru Ibyishimo.com kuri uyu wa gatatu. Filipo Rukamba yatangiye avuga icyo Yezu yifuza ku bantu nk’uko tubisanga mu ... Read More »
Bishop Masengo yatangaje ko abatarahamagawe n’Imana ntacyo bagira baha umukumbi wayo
Umuyobozi wa Foursquare Gospel Church, Bishop Masengo Fidèle ahamya ko buri mukristo yahamagawe n’Imana kuyikorera, akanagaragaza ko abihamagara cyangwa bagahamagarwa n’abantu gukora umurimo w’Imana batuma umukumbi w’Imana uhazaharira kuko nta bushake bw’Imana buba buri muri bo . Bishop Masengo avuga ko hari ibintu by’ingenzi byatuma umuntu asobanukirwa umuhamagaro we. 1.Impano umuntu afite Bishop Masengo avuga ko umuntu ashobora kumenya umuhamagaro ... Read More »
Abantu ntibaramenya itandukaniro riri hagati yo kugwa mu byaha no gukora ibyaha – Pasiteri Zigirinshuti
Pasiteri Zigirinshuti Michel yasobanuye kitandukaniro riri hagati yo kugwa k’umukristo no gukora ibyaha ubigambiriye anavuga ko abakora ibyaha babigambiriye badashobora kubyuka kabone n’aho bababarirwa n’itorero bakanarambikwaho ibiganza. Ni amagambo yatangajwe na Pasiteri Zigirinshuti yifashishije Ijambo ry’Imana riboneka mu gitabo cy’Abaheburayo 6: 4-6. Hagira hati : “ Kuko bidashoboka ko abamaze kuvirwa n’umucyo, bagasogongera impano iva mu ijuru, bakagabana ku Mwuka ... Read More »


text:
Urwenya: Umunyeshuri Ukunda Abakobwa Cyane
Umunyeshuri Ukunda Abakobwa Cyane
Umwarimu yatumye umunyeshuri umubyeyi, umunyeshuri azana mama we bageze ku ishuri, mwarimu atangira kurega umwana ngo “uyu mwana rwose ni umuhanga ariko ikibazo cye akunda abakobwa cyane umwanya we munini awumara atereta nkaba mfite impungenge ko azasubira inyuma.” Mama w'umwana ati" yewe ahubwo umfashije wanshakira umuti w'iki kibazo vuba byihuse kuko na se nicyo kibazo afite" mwarimu ati “noneho nta mwana nta se bose nikimwe.” Umubye ati"wahora ni iki ko numiwe nubu nanze ko ariwe uherekeza umwana kugirango atagutereta nawe!"
Shyiraho Igitekerezo!
Subscribe to: Post Comments (Atom)


text:
Rwamagana: Guverineri Uwamaliya yasabye Intore zo ku Rugerero guharanira impinduka
Abasore n’inkumi barangije amashuri yisumbuye, bakaba bari bamaze iminsi 3 mu Itorero ryo ku Rugerero mu karere ka Rwamagana, barasabwa kuba umusemburo w’impinduka nziza bihereye aho batuye kandi More...
Ngororero: Intore zatojwe umuco wo guhiga no guhigura
Bishimiye ibyo bakuye mw’Itorero Mu ntangiro za 2015 abasore n’inkumi barangije amashuri yisumbuye bagera ku 1359 bashyize ahagaragara imihigo bazesereza iwabo mu midugudu. Nyuma y’inyigisho More...
Nyagatare: Urubyiruko rugiye kurindwa ibishuko
Gahunda yo gutangiza gutoza urubyiruko umuco yabanjirijwe no gutera ibiti. Ibishuko biganisha ku buraya buvamo gutwara inda zitateguwe, indwara zandurira mu mibonano mpuzabitsina no kwishora mu biyobyabwenge More...
Rusizi: Urubyiruko rw’abanyeshuri rurasabwa kwirinda kwishora mu ngeso mbi.
Abitabiriye umuganda Basile aganira n’urubyiruko n’ababyeyi barwo nyuma y’umuganda Muri ibi bihe by’ibiruhuko, urubyiruko rw’abanyeshuri  rwo mu karere ka Rusizi rurasabwa More...
Abagize inzego z’urubyiruko bahize kuzamura urubyiruko rufite intege nke
Intore z’abagize inzego z’urubyiruko zitangaza ko mu mihigo zihaye harimo gufasha urubyiruko rufite intege nke kugira ngo narwo ruzamuke ruve mu bukene bityo imbaraga zarwo ruzikoreshe, rwubaka u More...
Gakenke: Youth conclude Urugerero
Youth in the northern district of Gakenke on June 24 concluded the Urugerero National Civic Program designed for High School graduates country wide. The programme has been going on for the last six months country More...
Gisagara: Intore zirashimirwa uruhare zigira mu iterambere ry’akarere
Ubuyobozi bw’akarere ka Gisagara burashima ibikorwa by’intore z’imparirwakurusha zishoje igihembwe cya gatatu cy’urugerero, aho buhamya ko izi ntore zigira uruhare rugaragara mu iterambere More...
Nyamasheke: Intore zirasabwa gutandukana n’abandi
Urubyiruko rwo mu murenge wa Kagano rusaga 150 rwashoje urugerero kuri uyu wa kabiri tariki ya 24 Kamena 2014, rwasabwe kuba umusemburo w’ubudasubira inyuma mu ntambwe u Rwanda rumaze gutera nyuma y’imyaka More...
Gatsibo: Hatangijwe itorero ry’igihugu bibutswa indangagaciro ziranga intore ku murimo
Minisitiri Busingye ari kumwe n’ubuyobozi bw’Akarere ka Gatsibo Abakozi b’Akarere ka Gatsibo bibukijwe indangagaciro zikwiye kuranga intore ku murimo, kuko ngo mu gihe izo ndangagaciro zikurikijwe More...
Rulindo: hatangijwe itorero ku mugaragaro mu rubyiruko rurangije amashuri yisumbuye.
Minisitire muri prezidance Tugireyeze Venancie kuri uyu wa kabiri tariki ya 3/12/2013 nibwo yatangije ku mugaragaro itorero ry’urubyiruko rurangje amashuri yisumbuye mu karere ka Rulindo rwahuriye kuri More...


text:
CODEMARU: Inguzanyo z amashuri y abana ziboneka mu munsi umwe
Mu rwego rwo guteza imbere ireme ry’ uburezi, Cooperative de Developement de la masse Rurale (COOPEC CODEMARU) ikorera mu turere twa Rulindo na Gakenke, iravuga ko nta munyamuryango wayo ushobora kutajyana umwana we ku ishuri bitewe no kutabona amafaranga y’ ishuri.
Iyi koperative ivuga ko iyo ari igihe cy’ itangira ry’ amashuri, batanga inguzanyo z’ amafaranga y’ ishuri mu gihe gito cyane kugirango umwana adakererwa kugera ku ishuri akaba yacikanwa, nk’ uko bivugwa na Nikuze Victoire umucungamari w’ iyi koperative.
Agira ati : « Abanyamuryango bacu tubafasha kuriha amashuri y’ abana… Nk’ igihe cy’ itangira ry’ amashuri inguzanyo z’ amafaranga y’ ishuri ziroroha ku buryo mu munsi umwe cg ibiri ziba zabonetse, akaba yabashaka kurihira umwana ».
Uretse gutanga inguzanyo z’ amafaranga y’ ishuri, iyi koperative ivuga ko itera inkunga imishinga itandukanye igamije guteza imbere abatuye icyaro, irimo ubuhinzi, ubucuruzi ndetse n’ iyindi ibyara inyungu.


text:
ahubwo se uyu mudamu agira umuco wa gikirisitu "ubwo bazaba
batazi tukiranuka kw Imana ngo bazihimbira ukwabo koko" umva nta guca bugufi nkubonamo nta bwo usoma Bibiliya niba unayusoma ntabwo wemera ngo ikuyobore. utangire bundi bushya ku rufatiro rw ukuri.
Ahubwo uliya mugabo yalihanganye cyane kugira umugore uteye nki igikapu muli iki gihe cyose lol shaka cash ubundi ugende ushake umupfubuzi kuko nta na sugar dady wakwemera na amagambo yu ubwirasi ugira mu kanwa kawe shaka umupfubuzi abanze ashuhukire iyo nda yawe ayimare mo amazi uzabone ubuvuga aliko ubundi ubwiza uvugwaho bubahe iyo nyinya se I kibuno cyiza se taille nziza se iki ugira cyiza genda gahima walibohoje
Gusa kuba ALINE yaratandukanye nuwo babanaga ibyo n*ubuzima bwabo kugiti cyabo mumazu imbere haberamo byisi cyane bitandukanye kandi bitagaragarÃra rubanda nyamwisi, biba bizwi nabanyirabyo ubwabo. Aline siwe wishimiye gutandukana nuwo babananaga kandi bari bamaranye igihe gito ! ndibaza intambara we yarwanye kugirango urugo rwe rudasenyuka nindende twe abantu ntitubizi kandi abaye ariwe wabigizemo uruhare mwisenyuka ryurugo rwe ubwo nawe ndibaza yarahakuye isomo rikomeye ndetse rizamufasha kuzuba urundi rugo azagira ahazaza he, kandi umugabo we abaye ariwe wabigizemo uruhare rwo gusenyuka kurugo rwabo ibyo nabyo Aline niwe ubizi ndetse azabona uwe Imana yamugeneye.
Ariko Aline nakwisabira ko mumivugireye namunengaho imvugo irimo ubushishozi buke cyane!!! kandi umvugo ye yuzuyemo ubwirasi ntago azi kuzigama ururimirwe ndetse ntabwo azi gusibizanya ubukenga mubyo asubiza abamubaza kubuzima bwe bwite, am sorry Aline ndagukunda but uko numvise wasubizaga kubakubazaga ibiyerekeranye isenyuka ryurugo rwawe ntago wabyitwayemo neza, ubutaha ujye wiga gusubiza muri make kandi wirinde kuvuga meshi,,, am blesses, ndi free, nkeneye kubyara , ndacyari muto , ngiye kuzuza 30yrs..... haribintu byakagobye kuguma muri wowe cyg se ukabiganiriza inshuti zawe magara zahafi not kukarubanda.
Gusa ndkwifuriza amahoro kandi mubyukora byose uzirinde kwiyemera no kwigira uwo utariwe.
Komeza ugubwe neza mubyukora byose.
ubuzima twanyuramo ubwo aribwo bwose ntibutugira igicibwa imbere y’Imana kabone niyo twaba ari twe turi mu makosa Uwiteka aratubabarira kuko we adaca impanza nkabantu. aline ijuru rihera mu mitima yacu ishimire ubuzima ufite kurubu ukorere Imana yawe ntuzayiveho kuko wahuye nibi cg uriki? maze ureke abaca impanza bazice, mu munezero yaguteganyirije nurugo rwiza rurimo kandi uzarugira.
urimo uramwambika icyasha ushigiye kumateka yibyahise knd tuzinezako iyumuntu arimuri Christu neza aba aricyaremwe gisha niko ijambo ry’Imana ritubwira Aline ntahotuziranye gusa komeza na Paul ntawamurushaga kuba mubi atarahidurirwa izina
urimo uramwambika icyasha ushigiye kumateka yibyahise knd tuzinezako iyumuntu arimuri Christu neza aba aricyaremwe gisha niko ijambo ry’Imana ritubwira Aline ntahotuziranye gusa komeza na Paul ntawamurushaga kuba mubi atarahidurirwa izina
tunjye twitondera Umuntu utagizeho uruhare mukuremwakwe kuko Aline niba arinawe mubi Imana yamuremye guhindura mind yiwe nubufindo kuba byinyine anatura amagambomeza Mukanwake bikabohora benshi batazi namatekaye nubundi babivuzeneza ko ntamuhanuzi iwabo icyonzicyo Imana ntizabura uko ibigenza ikamukuraho igisuzuguriro knd naho itagikuraho komeza kuko nuko wisanze ntuzimpamvuyabyo Imana yacu gusa irahambaye
Icyo Imana yafatanyije, muntu ntakagitandukanye
YUbwo se nagera aho, azajya yigisha iki?
Guma mu isezerano, n’Imana ntisohoka mu ryayo
Icyo Imana yafatanyije, muntu ntakagitandukanye
YUbwo se nagera aho, azajya yigisha iki?
Guma mu isezerano, n’Imana ntisohoka mu ryayo
Twese tuzi neza ko tuzazukira umunezero.Rero yashaka rimwe,yashaka inshuro magana angahe!Mû ijuru ntituzabazwa abagore twashatse cg abagabo.Ibyo gushaka nibyazanywe n’imiruho n’imihati y’isi kd bizarangirana nayo
Mwese ndabagaye mwatanze ibitekerezo kuko ntago muzi impamvu. Kandi ntabwo ariwe wa mbere si nuwa nyuma byabayeho.
Aline chr Imana irakuzi kandi kuba uyubaha uyikorera birahagije izakora ikintu gishya mu buzima bwawe. Imana iicyo yitaho cya mbere ni inyungu ibibonamo ndetse n’iherezo ryacu mu buzima bw’iteka.
ibyo gutandukana nago Imana ibyemera icyo yemera gusa nigihe yaba yaguciye inyuma(yasambanye)naho ubundi ibindi yagukorera byose ugomba kubyihanganira mukabana akaramata.
Ark ibyo nibiki azamubona kd azubaka kuba yaratandukanye numugabowe ntibivuze ko atazubaka ngo arambane nuwakabiri hhhhh ndagusetse cne.....
Jye nakugira Imana yo gukizwa neza ubu ndi ukigirira ibanga, nawe se ibintu byose nimubinyamakuru!!!!ahaaaaa
Ahubwo se nk’umukiristu wemerewe gushaka bwa kabiri.urihangana byakunanira ukajya iwanyu cg ukibana ariko ntago uba wemerewe undi mugabo, kereka upfakaye, naho ubu Imana iba ikibona Gahima nk’umugabo wawe, undi uzagushaka azaba yitwa umusambane imbere y’Imana. Usome abakolinto ba mbere igice cya karindwi wumve icyo bibilia ivuga ku ishyingirwa. Niba koko turi abakitistu dukwiye kumva icyo bibilia ivuga kuko niyo umugabo wawe yaba adakizwa ushobora kumwerera imbuto akazakizwa ku bwawe. Ntago tugomba kugenda uko abisi bagenda niba tuvuga ko twamenye Imana. Uriya wari umusozi wawe wagombaga kwihangana kandi iyo uturije imbere y"Imana ntacyo itahindura.Imana igusobanurire kandi ikuyobore mu buzima bushya utangiye.
Ahubwo se nk’umukiristu wemerewe gushaka bwa kabiri.urihangana byakunanira ukajya iwanyu cg ukibana ariko ntago uba wemerewe undi mugabo, kereka upfakaye, naho ubu Imana iba ikibona Gahima nk’umugabo wawe, undi uzagushaka azaba yitwa umusambane imbere y’Imana. Usome abakolinto ba mbere igice cya karindwi wumve icyo bibilia ivuga ku ishyingirwa. Niba koko turi abakitistu dukwiye kumva icyo bibilia ivuga kuko niyo umugabo wawe yaba adakizwa ushobora kumwerera imbuto akazakizwa ku bwawe. Ntago tugomba kugenda uko abisi bagenda niba tuvuga ko twamenye Imana. Uriya wari umusozi wawe wagombaga kwihangana kandi iyo uturije imbere y"Imana ntacyo itahindura.Imana igusobanurire kandi ikuyobore mu buzima bushya utangiye.
Yooooo! Mbega ukuntu uri mwiza gusa bibaye byiza wanyandikira kuri watsapp 23675001255 tukavugana.
Yewe ibyo umubwiye ni ukuri. Ibyo kumara amazu ndumva ntaho bizamugeza !!!!!
Baca umugani mu kinyarwanda ngo "Ubuze imfura ata ibiheko".
Imana izabigufashemo.
HHHHHHHHHHHHHHH,SHA NUWA 2 BYANZE BIKUNZE NTIMUZASHOBOKANA WIRUKANA UMURYA IGUFWA UKAZANA URIMIRA BUNGURI IYO WATANDUKANYE NUMUGABO WAMBERE BYANZE BIKUNZE NUWA 2 NTIMURAMBANA


text:
Operation Smile izavurira ubuntu abafite ibibari muri Gashyantare
Umuryango Operation Smile n’itsinda ry’abakorerabushake b’abaganga ku bufatanye na Minisiteri y’Ubuzima uzakora igikorwa cyo kubaga abana n’abantu bakuru bavukanye ibibari ku buntu, kizatangira tariki ya 22 Gashyantare kugeza ku ya 03 Werurwe 2013.
Mu itangazo rigenewe abanyamakuru rya Operation Smile, biteganyijwe ko abafite ibibazo by’iminwa y’ibibari basabwa kuzaza kwisuzumisha ku bitaro bya Kaminuza bya Kigali CHUK kuva tariki ya 22 Gashyantare kugeza ku wa 23 uyu mwaka ngo bazabagwe (...)
Umuryango Operation Smile n’itsinda ry’abakorerabushake b’abaganga ku bufatanye na Minisiteri y’Ubuzima uzakora igikorwa cyo kubaga abana n’abantu bakuru bavukanye ibibari ku buntu, kizatangira tariki ya 22 Gashyantare kugeza ku ya 03 Werurwe 2013.
Mu itangazo rigenewe abanyamakuru rya Operation Smile, biteganyijwe ko abafite ibibazo by’iminwa y’ibibari basabwa kuzaza kwisuzumisha ku bitaro bya Kaminuza bya Kigali CHUK kuva tariki ya 22 Gashyantare kugeza ku wa 23 uyu mwaka ngo bazabagwe kubuntu.
Uyu muryango kandi urasaba abafite ibibazo by’ingendo ko bahamagara kuri nimero ya telefoni 0788594815 bakiyandikisha kugira ngo bazahabwe ubufasha tariki ya 21 Gashyantare.
Uzatoranywa mu bagomba kubagwa azasabwa kuguma i Kigali nibura igihe kingana n’iminsi 10, kandi umurwayi agomba kuzaza aherekejwe n’umurwaza umwe.
Iri tangazo rivuga ko nta wugomba kugira impungenge z’aho azarara cyangwa iz’ibiribwa kuko byose byateguwe.
Umukuru w’iki gikorwa muri Operation Smile ku rwego rwa Afurika, Kia Guarino, avuga ko bizaba ari ku nshuro ya kane ubufasha nk’ubu butanzwe mu Rwanda, kandi ko kuri iyi nshuro buzagera ku bagera kuri 800 mu gihugu hose.
Uretse abafite iminwa y’ibibari, biteganyijwe ko n’abafite uburwayi butuma mu rusenge rw’akanwa hazamo umwobo na bo bazabagwa.
Umwana umwe ku icumi wavutse afite kimwe muri ibi bibazo ntashobora kubaho mu minsi ye ya mbere y’amavuko kuko biba bitoroshye kumugaburira.
Operation Smile ni umuryango w’abakorerabushake mu by’ubuzima utanga ubufasha mu byo gusubiranya isura ku bana n’abakuru bavukanye iminwa y’ibibari n’ibyo bifitanye isano.
Washinzwe n’Umunyamerika Dr Bill Magee mu mwaka wa 1982, ubu ukaba ukorera mu bihugu bigera kuri 60 ku isi.Kuva washingwa abagera ku bihumbi 200 bamaze kubagwa iminwa.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Byagarutsweho mu mu mpera z’icyumweru gishize, ubwo Croix-Rouge y’u Rwanda yifatanyaga n’abaturage bo mu murenge wa Nyagosozi gutera ibiti bisaga ibihumbi bitanu, ku buso bwa hegitari eshatu.
Perezida wa Croix-Rouge mu karere ka Nyaruguru, Wellars Bayingana, yavuze ko nubwo inshingano ya mbere ya Croix-Rouge ari ugutabara imbarabare, bakora n’ibindi bikorwa bigamije iterambere ry’abaturage.
Bayingana ati « Iki ni igikorwa duha agaciro cyane, abenshi bazi ko Croix-Rouge itanga amaraso, itabara imbabare, ariko duhuza ibikorwa na Leta, dutabara imbabare dukora n’ibindi bikorwa bishobora kubungabunga ubuzima bw’abaturage».
Nyuma yo gutera ibyo biti, abaturage bahawe ibiganiro ku kamaro k’amashyamba ndetse no kwita ku bidukikije.
Umunyamabanga Nshingwabikorwa w’Umurenge wa Nyagisozi, Assoumpta Byukusenge, avuga ko mu rwego rwo kurandura ingaruka zituruka ku kutita ku bidukikije, bafite gahunda yo kwagura ubuso buterwaho ibiti cyane cyane bibanda mu masambu y’abaturage batishoboye.
Byukusenge ati « Ahantu amashyamba yari atangiye kugenda acika twiyemeje kongeramo ibiti duhereye ku butaka bubaruwe kuri Leta, ikindi kandi tuzatera ibiti bivangwa n’imyaka mu masambu y’abaturage. Dufite gahunda yo guhera ku baturage bafite ubushobozi bucye, bari mu cyiciro cya mbere n’icya kabiri by’ubudehe ».
Byukusenge yibukije abaturage ko kwita ku bidukikije bikwiye kuba inshingano ya buri wese ntibiharirwe abayobozi gusa, bityo abasaba kubitsa n’ababakomokaho.
Nyaruguru ni kamwe mu turere tw’u Rwanda dufite amashyamba, ariko ahenshi ari gusarurwa, ku buryo hatagize igikorwa ngo haterwe ibiti bishya, mu myaka mike imisozi yasigara yambaye ubusa.


text:
ven.
13
juil.
2012
ISOMO RYA MBERE
Isomo ryo mu gitabo cy’Umuhanuzi Izayi (Iz 26, 7-9.12.16-19)
7Inzira y’umuntu w’intungane iraboneye, nawe Uhoraho, urayimutunganyiriza. 8Mu nzira udutegeka kunyuramo, Uhoraho turakwiringira, icyo twifuza ni ukurata izina ryawe. 9Ijoro ryose ndakuzirikana, nkagushakashaka n’umutima wanjye, kuko iyo amategeko yawe akurikizwa ku isi, abayituye bayamenyeraho ubutungane. 12Ni wowe uduha amahoro, Uhoraho; ukadusohoreza ibyo dukora byose.
16Mu mubabaro wacu turakwirukiye, igihe uduhannye turagutakambira. 17Imbere yawe, Uhoraho, twari tumeze nk’umugore utwite, uhindagana kuko ari hafi kubyara, agatakishwa n’ububabare. 18Natwe twari dutwite turi mu mibabaro y’iramukwa, ariko tumera nk’aho tubyaye umuyaga : nta bwo twazaniye isi agakiza, cyangwa ngo tuyibyarire abaturage bashya. 19Abawe bapfuye bazongera kubaho, imirambo yabo izazuka. Mwebwe abari mu mukungugu nimukanguke, nimusabwe n’ibyishimo ! Kuko ikime cy’Uhoraho ari urumuri rutonyanga ku isi, bityo abari barapfuye bazagaruke imusozi.
ZABURI (Zab 102 (101), 13-15, 16-18, 19-21)
Inyik/ Uhoraho yarungurukiye mu bushorishori bw’ijuru,
maze areba ku isi.
Nyamara wowe, Uhoraho, uri umwami ubuziraherezo,
kandi imbyaro zose zizahora zikwibuka !
Uzahagurutswa n’urukundo ufitiye Siyoni,
kuko ari igihe cyo kuyigirira imbabazi,
ayo magingo akaba ageze.
Abagaragu bawe batewe ubwuzu n’amabuye yayo,
bagashavuzwa n’itongo ryayo.
Amahanga yose azatinya izina ry’Uhoraho,
n’abami bose b’isi bazatinye ikuzo ryawe,
kuko Uhoraho azubaka Siyoni bundi bushya,
akahigaragariza yuje ikuzo;
ubwo agahagurukira isengesho ry’abanyazwe ibyabo,
akita ku byo bamusaba.
Ibyo ngibyo nibyandikirwe igisekuruza kizaza,
maze umuryango mushya uzasingize Uhoraho;
kuko Uhoraho yarungurukiye mu bushorishori bw’ijuru,
aho ari mu Ngoro ye, akareba ku isi,
kugira ngo yumve amaganya y’imfungwa,
kandi abohore abaciriwe urwo gupfa.
IBANGONDIRIMBO RIBANZIRIZA IVANJILI (Zab 130 (129), 7 ; Mt 11, 29)
Alleluya Alleluya
Uhoraho ahorana imbabazi, agira ubuntu butagira urugero,
akagira umutima ugwa neza.
Alleluya
IVANJILI
+ Matayo (Mt 11, 28-30)
Muri icyo gihe, Yezu aravuga ati 28“Nimungane mwese abarushye n’abaremerewe, jye nzabaruhura. 29Nimwikorere umutwaro wanjye kandi mundebereho, kuko ngira umutima ugwa neza kandi nkoroshya; muzamererwa neza mu mitima yanyu. 30Koko rero umutwaro wanjye uroroshye, n’ibyo mbakorera ntibiremereye.”


text:
Uburyo bwiza bwo gusengera abana bacu no kubaturaho ibyiza
Uburyo bwiza bwo gusengera abana bacu no kubaturaho ibyiza
Gukoresha iyi ngengabihe/kalindari bizadushoboza gusenga no kwitoza kwatura ibintu 31 mu buzima bw’abana bacu twifashisha imirongo ya Bibiliya. Uyikoreshe nk’iyakuyobora buri kwezi; ushobora no gusengera icyarimwe bimwe na bimwe mu gihe ugeze mu mezi adafite iminsi 31. Ubisabe/ubyature kandi wizere ko Imana iri kugenda igira icyo ikora kuri ya magambo watuye ku buzima bw”abana bawe.
1. Agakiza – Salvation
Mana, nsengeye abana banjye ngo babone agakiza kabonerwa muri Yesu Kristo gafatanije n’ubwiza buhoraho. 2 Timoteyo 2:10
2. Ubuntu bw’Imana – God’s Grace
Nsengeye abana banjye ngo bakurire mu buntu bw’Imana no kumenya Yesu Kristo Umwami wacu n’Umukiza. 2 Petero 3:18
3. Urukundo – Love
Data, uhe abana banye kwiga kubaho ubuzima bw’urukundo binyuze mu Mwuka Wera uba muri bo. Abefeso 5:2
4.Ubunyangamugayo – Integrity
Mwami, gukiranuka no gutungana bibe ku bana banjye kuko ibyiringiro byabo biri muri wowe. Zaburi 25:21
5.Kwirinda – Self-control
Data, fasha abana banjye ntibamere nk’abandi benshi ahubwo babe maso kandi babashe kwirinda muri byose bakora. 2 Abatesalonike 5:6
6.Gukunda ijambo ry’Imana – Love for God’s Word
Mana, abana banjye bajye babona ijambo ryawe ko ari iry’igiciro cyinshi kandi ari iryo kwifuzwa kurusha zahabu ndetse ribaryohere cyane kurusha ubuki. Zaburi 19:11
7.Gukiranuka/Kuba uboneye – Justice
Mana, fasha abana banjye gukunda gukiranuka kandi ibyo bakora byose babikore baboneye/batunganye. Zaburi 11:7; Mika 6:8
8.Impuhwe – Mercy
Oh Data, uhe abana banjye kuzura impuhwe n’imbabazi nk’uko uri Mwami. Yakobo 5:11
9. Kubaha
Mana, shoboza abana banjye kubaha buri wese mu buryo bukwirriye nk’uko ijambo ryawe ribitegeka. 1 Petero 2:17
10.Kwigirira icyizere no kwiha agaciro – Self-esteem
Mana, fasha abana banjye kwiremamo icyizere no kumva bafite agaciro bishingiye ku gusobanukirwa ko ubwabo ari umurimo w’intoke zawe (kandi ko wabaremye ubaremeye imirimo myiza). Abefeso 2:10
11.Imbabazi n’umurava – Faithfulness
Reka imbabazi n’umurava ntibikave ku bana banjye, ahubwo babyambare mu ijosi, babyandike ku nkingi z’umutima wawe. Imigani 3:3
12. Gushikama – Courage
Mwami, abana banjye bakomere kandi bashikame/babe abanyamurava/ntibakuke umutima muri kamere yabo no mu bikorwa byabo. (Mukomere mushikame ntimubatinye, ntimubakukire imitima kuko Uwiteka Imana yawe ubwayo izakujya imbere, ntizagusiga ntizaguhāna.) Gutegeka kwa kabiri 31;6
13.Kwera/Kubonera – Purity
Ureme mu bana banjye imitima yera/iboneye. O Mana, kandi wemere uko kwera kw’imitima yabo kugaragare mu buzima bwabo. Zaburi 51:9
14.Ubugwaneza/ubugiraneza – Kindness
Data, nsengeye abana banjye ngo ubahe kugirirana neza hagati yabo ndetse babe abagwaneza kuri buri wese. 1 Abatesalonike 5:15
15.Kugira Ubuntu – Generosity
Mwami, nsengeye abana banjye ngo babe abatunzi ku mirimo myiza kandi bakunde gutanga. 1 Timoteyo 6:18
16. Gukunda amahoro – Peace Loving
Data, shoboza abana banjye gukurikiza ibihesha amahoro. Abaroma 14:19
17. Ibyishimo – Joy
Data uri mu ijuru, uhe abana banjye guhora bafite ibyishimo bitangwa n’Umwuka Wera. 1 Abatesalonike 1:6
18. Kwihanganira ibibagerageza – Perseverance
Mana, igisha abana banjye kwihangana muri byose bakora kandi basiganirwa aho dutegekwa bihanganye. Abaheburayo 12:1
19. Kwicisha bugufi – Humility
Mana, rema mu bana banjye ubushobozi bwo kubasha kwerekana kwicisha bugufi gushyitse/ubugwaneza kuri bose. Tito 3:2
20. Imbabazi – Compassion
Data wera, nsengeye abana banjye ngo ubambike umutima w’imbabazi. Abakolosayi 3:12
21. Inshingano no kwimenya – Responsibility
Mwami, uhe abana banjye kwiga kwimenya no gufata inshingano kuko buri wese azayikorera uwe mutwaro. Abagalatiya 6:5
22.Kunyurwa – Contentment
Data, wigishe abana banjye ibanga ryo kunyurwa muri byose babikesha wowe ubashoboza ukabaha imbaraga. Abafilipi 4:12-13
23. Kwizera – Faith
Mana, shoboza abana banjye kurwana intambara nziza yo kwizera, ngo basingire ubugingo buhoraho ubwo bahamagariwe. 1 Timoteyo 6:12
24.Gukunda gukora – A servant’s Heart
Mana, shoboza abana banjye gukunda gukora kandi bajye bakora n’umutima wabo bose, babyishimiye. Abefeso 6:7
Ibyiringiro – Hope
Mana nyir’ibyiringiro, uzuza abana banjye kwizera kandi barusheho kwiringira babiheshejwe n’imbaraga z’Umwuka Wera. Abaroma 15:13
Kwihangana –Patience
Mana, komeza abana banjye mu mbaraga zose maze babashe gushikama no kwihangana. Abagalatiya 5:22
Gukunda Imana – Passion for the Lord
Mwami, nsengeye imitima y’abana banjye bahagizwe no kugushaka nk’uko impala yahagizwa no gushaka amazi. Zaburi 42:2
Ubwenge – Wisdom
Data, nsengeye abana banjye ngo bagusabe ubwenge kandi ububahe utishama nk’uko wabisezeranyije. Yakobo 1:5
Gusenga ubudasiba – Prayerfulness
Nsabiye abana banjye kwishimira gusenga iteka, ntibacike intege/ntibarambirwe, babihozeho umutima kandi ntibabivemo. Luka 18:1
Gushimira/Kuzirikana – Gratitude
Mwami, shoboza abana banjye kubaho ubuzima bwuzuye umutima uzirikana, kandi bajye bahora bagushima. Abefeso 5:20
Gushira amanga – Boldness
Nsengeye abana banjye ngo ubahe kumenyekanisha ubwiru bw’ubutumwa bwiza bwa Yesu Kristo bashize amanga. Abefeso 6:19
Source: I:MUSIC/Lynn/Lynn’s/Prayers/Praying for our children Frazer Memorial UMC, Montgomery, Alabama 36117 (Adapted from an article written by Bob Hostetler. Used by permission: Pray Magazine)
Henriette Aimee Mutangampundu


text:
Iyo umuntu avuze umwanzi w’Imana, ako kanya uhita wumva satani. Imana irera irakiranuka kandi ikora ibyiza ariko Satani kamere ye ni ugukora ibibi gusa kuko nta kiza na kimwe kimurangwaho.
Imana ntikunda ibibi ahubwo ihora yishimira ibyiza, niba rero ifite umugambi wo kurimbura ikibi ni ngombwa ko izarimbura inkomoko yacyo ariyo satani, ikibabaje nuko atari satani gusa uzarimburwa ahubwo hazarimburwa n’abantu bose banze kwizera Imana ngo bakire agakiza kandi babashe gukora ibyo gukiranuka.
Igihe satani asigaje kirabaze, ntamwanya usigaye kugira ngo abera bambare ubwiza bw’Imana kandi bahabwe ubwami basezeranijwe. Ese wari uzi ko satani namara gutsembwa nta bibazo uzongera kugira? Satani azarimbukanwa n’ibye byose n’abe bose maze wibere mu mahoro.
Imana nayo izaba iruhutse induru yaburi munsi satani yahoraga ajya kuyiregera intama zayo ngo zacumuye. Ikibabaje hari abantu biyicariye batazi ko igihe kiri bugufi. Kanguka wowe usinziriye utazatungurwa! Ese urumva hari icyo waba ubanye n’abizera mu bwami bw’Imana? Mbega agahinda urimbukanye n’umwanzi satani!
Imana ishaka ko wagira amahoro kandi ko wazabana nayo mu bwami bwayo. Ibyo byagushobokera igihe wemereye umwami Yesu akaba mu bugingo bwawe kuko we yazanywe no kugira ngo tugire ubugingo kandi bwinshi, mu gihe Satani we yazanywe no kwica, kwiba no kurimbura. Hitamo neza umwami ukwiye gukorera. Yosuwa we yaravuze ngo”njyewe n’inzu yanjye tuzakorera Uwiteka” ese wowe urumva ukwiriye gukorera nde?
Ube maso utazatungurwa kandi uhunge imirimo y’umwanzi w’Imana kuko ararimburwa bidatinze utazarimbukana nawe!